**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 13 Φεβρουαρίου 2023, ημέρα Δευτέρα και ώρα 17.25΄, στην **Αίθουσα «Προέδρου Αθανασίου Κωνστ. Τσαλδάρη» (223)** του Μεγάρου **της Βουλής,** συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων υπό την προεδρία του Αντιπροέδρου αυτής, κυρίου Αναστάσιου (Τάσου) Δημοσχάκη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εθνικής Άμυνας «Δημιουργία Πάρκου Ναυτικής Παράδοσης – Κύρωση σύμβασης δωρεάς μεταξύ της εταιρείας “Κύκλωψ Αστική μη Κερδοσκοπική Εταιρεία” και του Ελληνικού Δημοσίου». (4η συνεδρίαση – β΄ ανάγνωση).

Στη συνεδρίαση παρέστησαν ο Υφυπουργός Εθνικής Άμυνας, κ. Νικόλαος Χαρδαλιάς, καθώς και αρμόδιοι υπηρεσιακοί παράγοντες.

               O Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι κ.κ. Βουλευτές Αναστασιάδης Σάββας, Ανδριανός Ιωάννης, Αραμπατζή Φωτεινή, Βαγιωνάς Γεώργιος, Βλάσης Κωνσταντίνος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Κέλλα Χρήστο, Κεφαλογιάννη ΄Όλγα, Κεφαλογιάννης Ιωάννης, Κοντογεώργος Κωνσταντίνος, Κουμουτσάκος Γεώργιος, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιβανός Σπυρίδων-Παναγιώτης (Σπήλιος), Λιούτας, Αθανάσιος, Μανωλάκος Νικόλαος, Μπακογιάννη Θεοδώρα (Ντόρα), Νικολακόπουλος Ανδρέας, Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Δούνια Παναγιώτα, Χατζηβασιλείου Αναστάσιος (Τάσος), Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Βίτσας Δημήτριος, Βούτσης Νικόλαος, Δρίτσας Θεόδωρος, Ζουράρης Κωνσταντίνος, Ηγουμενίδης Νικόλαος, Κατρούγκαλος Γεώργιος, Μουζάλας Ιωάννης, Μπουρνούς Ιωάννης, Ραγκούσης Ιωάννης, Τζάκρη Θεοδώρα, Τσίπρας Γεώργιος, Χαρίτου Δημήτριος (Τάκης), Αχμέτ Ιλχάν, Αντωνίου Τόνια, Λοβέρδος Ανδρέας, Φραγγίδης Γεώργιος, Κατσώτης Χρήστος, Παπαναστάσης Νικόλαος, Δελής Ιωάννης, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, Σακοράφα Σοφία και Μπογδάνος Κωνσταντίνος.

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής)**: Κυρίες και κύριοι συνάδελφοι, σήμερα έχουμε τη συνέχιση της επεξεργασίας και της εξέτασης του σχεδίου νόμου του Υπουργείου Εθνικής Άμυνας «Δημιουργία Πάρκου Ναυτικής Παράδοσης – Κύρωση σύμβασης δωρεάς μεταξύ της εταιρείας “Κύκλωψ Αστική μη Κερδοσκοπική Εταιρεία” και του Ελληνικού Δημοσίου». Είμαστε στην 4η συνεδρίαση, στη β΄ ανάγνωση.

Το λόγο έχει ο Εισηγητής της Πλειοψηφίας, κ. Διονύσιος Χατζηδάκης.

**ΔΙΟΝΥΣΙΟΣ ΧΑΤΖΗΔΑΚΗΣ (Εισηγητής της Πλειοψηφίας)**: Κύριε Πρόεδρε, κύριε Υπουργέ, κυρίες και κύριοι συνάδελφοι, συζητήσαμε στις προηγούμενες συνεδριάσεις και πρόκειται να πάμε στην Ολομέλεια για να ολοκληρώσουμε τη συζήτηση και να ψηφίσουμε το νομοσχέδιο του Υπουργείου Εθνικής Άμυνας για την υλοποίηση του Πάρκου Ναυτικής Παράδοσης που πρόκειται να γίνει στην περιοχή Φλοίσβου του Παλαιού Φαλήρου.

Επιτέλους, ένα μεγάλο όνειρο θα γίνει πραγματικότητα, ένα όνειρο που ξεκίνησε πριν τριάντα περίπου χρόνια. Αυτό, λοιπόν, το όνειρο πραγματοποιείται λόγω του ευπατρίδη εφοπλιστή Άρη Θεοδωρίδη - που τυχαίνει να μένει και στο Φάληρο - και αυτής της δωρεάς που κάνει των 35 εκατομμυρίων που, στο τέλος της υλοποίησης όλου του οικοδομήματος, θα το παραδώσει στο δημόσιο και στο Πολεμικό Ναυτικό.

Το έργο αυτό πρόκειται και προβλέπεται να ολοκληρωθεί σε τρία χρόνια μετά την ψήφιση του νόμου και την εγκατάσταση του εργολάβου, ενός εργολάβου τον οποίον θα επιλέξει η “Κύκλωψ Αστική μη Κερδοσκοπική Εταιρεία” και ο οποίος, καθ’ όλη τη διάρκεια της υλοποίησης του οικοδομήματος, θα παρακολουθείται από επιτροπή που θα οριστεί από το Πολεμικό Ναυτικό.

Κυρίες και κύριοι συνάδελφοι, συζητήσαμε επί της αρχής, ακούσαμε τους φορείς που προσκαλέσαμε και συζητήσαμε επί των άρθρων και μου μένει, κύριε Πρόεδρε, μια απορία για ορισμένους της αντιπολίτευσης. Πότε θα είσαστε επαρκώς ικανοποιημένοι για να ψηφίσετε μια τέτοια δωρεά, εάν όχι τώρα;

**Θυμάμαι τις παλινωδίες σας και τελικά καταψηφίσατε από το ΣΥΡΙΖΑ, ένα αντίστοιχο νομοθέτημα το 2009. Επρόκειτο για δωρεά, για την κατασκευή του Κέντρου Πολιτισμού του Ιδρύματος «Σταύρος Νιάρχος».**

**Άρχισε κύριε Υπουργέ το 2012, τελείωσε το 2016, όπου άρχισε και να λειτουργεί και όταν έγινε κυβέρνηση ο ΣΥΡΙΖΑ το 2017, το παρέλαβε ενώ το είχε καταψηφίσει με χαμόγελα και ο κ. Πρωθυπουργός τότε ο κ. Τσίπρας και ο κ. Τσακαλώτος** **και λέγοντας πόσο σπουδαίο έργο είναι. Και σήμερα αυτό που δεν είχατε ψηφίσει τότε, δεν είχατε οραματιστεί και αντιληφθεί, σήμερα, το χαίρονται και δεν είναι υπερβολή κ. Υπουργέ, πάνω από χίλιους ανθρώπους κάθε μέρα. Μη σας πω, τι κόσμο μαζεύει τις γιορτές. Και διερωτώμαι, εάν έχω δίκιο σε αυτό που έλεγα ότι ο μεγαλύτερος εχθρός του ανθρώπου είναι το μυαλό του και ορισμένες σκέψεις, που γίνονται ιδεοληψίες.**

**Δηλαδή, ακούσαμε περίεργα πράγματα. Που βρήκε τα λεφτά ο δωρητής; Πώς, θα καλύψουμε το ρεύμα που είναι 1 εκατομμύριο. Κι αν διαβάσετε μέσα η θέρμανση και ένα μεγάλο μέρος της ηλεκτρικής ενέργειας, καλύπτεται από τη γεωθερμία και από συστήματα που θα βάλει ώστε να μην καταναλώνει ρεύμα. Και εν πάση περιπτώσει δεν υπάρχουν δωρεές, εισιτήρια; Δεν θα νοικιάσει το κατάστημα, το εστιατόριο και τα άλλα καταστήματα;**

Εμφανίστηκε και δημιούργησε μια εντύπωση ότι η παρουσία του έργου έρχεται να λειτουργήσει ανασταλτικά και αφαιρετικά σε σχέση με τη λειτουργία του Ναυτικού Μουσείου Ελλάδος. Όχι, κυρίες και κύριοι συνάδελφοι, είναι δύο παράλληλες δομές. Είναι, όμως, με δυνατότητες σύνδεσης σε κοινά προγράμματα, σε εκθέσεις και σε project. Αυτό το εγχείρημα αφορά την ναυτοσύνη αλλά αφορά και στοιχεία τα οποία δεν παρατηρούμε σε κανένα άλλο ναυτικό μουσείο της χώρας, όπως καινοτομία, εκπαίδευση, έρευνα της τεχνολογίας, όχι μόνο στην παρουσίαση εκθεμάτων αλλά και στην ψηφιακή περιήγηση. Το Πάρκο Ναυτικής Παράδοσης, ταυτόχρονα τι κάνει; Προβάλλει και το μέλλον.

Υπάρχουν μελέτες και λεπτομέρειες που επιλύονται από τη συνεργασία δεκαπέντε αρμόδιων Υπουργείων και φορέων και το βασικότερο Υπουργείο, το Εθνικής Άμυνας, έχει βάλει το λιθαράκι του, μικρό ή μεγάλο, για να το χτίσιμο αυτού του νομοθετήματος και αυτής της σύμβασης. Εμείς, η Νέα Δημοκρατία, κυρίες και κύριοι συνάδελφοι, υπερψηφίζουμε το νομοσχέδιο αυτό του Υπουργείου Εθνικής Άμυνας, για τη δημιουργία του Πάρκου Ναυτικής Παράδοσης. Ψηφίζουμε την κύρωση της Σύμβασης και στην Ολομέλεια θα αναπτύξουμε, άρθρο προς άρθρο, ορισμένα πράγματα, τα οποία ορισμένοι συνάδελφοι δεν έχουν παρατηρήσει. Σας ευχαριστώ.

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής):** Κι εμείς ευχαριστούμε.

Ο κ. Δρίτσας, έχει το λόγο.

**ΘΕΟΔΩΡΟΣ ΔΡΙΤΣΑΣ (Εισηγητής της Μειοψηφίας):** Ευχαριστώ, κύριε Πρόεδρε.

Δυστυχώς και η σημερινή συνεδρίαση της Επιτροπής μας καθορίζεται από τη δυσάρεστη αίσθηση, από την απώλεια ενός συναδέλφου, φίλου, συντρόφου, του εξαιρετικού μέλους του Ελληνικού Κοινοβουλίου, του Νεκτάριου Σαντορινιού, όπως στην προηγούμενη συνεδρίαση ήρθε η είδηση της απώλειας του Μανούσου Βολουδάκη.

Ο Νεκτάριος Σαντορινιός τιμάται από το Ελληνικό Κοινοβούλιο, τιμάται από το λαό της Δωδεκανήσου, τιμάται από ολόκληρο τον ελληνικό λαό, αλλά και τιμάται από τον κλάδο της Nαυτιλίας, αφού υπηρέτησε, με πολύ μεγάλη προσφορά, ως Υφυπουργός αρχικά και ως Αναπληρωτής Υπουργός Ναυτιλίας και Νησιωτικής Πολιτικής, όπου κυρίως σε αυτή τη δεύτερη κατεύθυνση, στη νησιωτική πολιτική, απέδωσε τα μέγιστα.

Κορυφαίο έργο του ήταν, όχι μόνο δικό του αλλά μιας ομάδας νησιωτών Βουλευτών, δημάρχων και πολλών άλλων, αλλά όλους αυτούς ο Νεκτάριος τους συντόνιζε και εκείνος συνέταξε το σχετικό νόμο και έβαλε την υπογραφή του, το μεταφορικό ισοδύναμο.

Είναι ένα πραγματικό όραμα πολλών δεκαετιών από την εποχή του αείμνηστου Δημάρχου Τήλου και που σε αυτό είχαν συμβάλει πάρα πολλοί δήμαρχοι, αλλά δεν είχε επιτευχθεί. Βέβαια αυτό που κατάφερε ο Νεκτάριος Σαντορινιός και ικανοποιεί κατοίκους νησιώτες επαγγελματίες σε μεγάλο βαθμό, μένει μπροστά και το οφείλουμε στη μνήμη του να το επεκτείνουμε και να του δώσουμε ακόμα μεγαλύτερη διάσταση και βάθος.

Κύριε Πρόεδρε, κύριε Υπουργέ, κύριοι συνάδελφοι, δεν ξέρω γιατί θέλησε και σήμερα ο Εισηγητής της Πλειοψηφίας, ο κύριος Χατζηδάκης, να είναι αιχμηρός. Είναι η τακτική άλλωστε της Νέας Δημοκρατίας στην προεκλογική περίοδο μπροστά στα λίγα πράγματα που μπορούν να υπερασπιστούν για τις πολιτικές που εφαρμόζουν. Η αντιπαράθεση στη θητεία του ΣΥΡΙΖΑ μέχρι και σε 1830 θα φτάσουν για να ανακαλύψουν καταβολές του ΣΥΡΙΖΑ από εκεί. Αλλά, εν πάση περιπτώσει, πράγματι, κύριε συνάδελφε, που σας εκτιμώ και σας σέβομαι πάρα πολύ και το ξέρετε, υπάρχουν πολλές διαφορές ανάμεσα στη Δεξιά σκέψη και στην Αριστερή σκέψη.

Στην Δεξιά πολιτική και στην Αριστερή πολιτική. Οι Αριστεροί έχουμε το «κουσούρι» όλων των αποχρώσεων να διαβάζουμε, να μελετάμε, να συνθέτουμε, να συγκρίνουμε, να κοιτάμε κάθε σύνθεση πού οδηγεί, να προβλέπουμε για το μέλλον όσο μπορούμε και να υπερασπιζόμαστε αρχές και αξίες στο όνομα του κοινωνικού συνόλου. Η Δεξιά ξεκινάει από την επικοινωνία. Όχι τώρα μόνο που το έχει κάνει πια πλήρες επάγγελμα. Έχει τις ιδιοτελείς στοχεύσεις, γιατί η κερδοφορία γενικώς θα φέρει την ανάπτυξη. Βασική στάση κάθε Δεξιάς πολιτικής και μετά θα δούμε την διανομή, την δικαιοσύνη, το ένα, το άλλο. Είναι το δόγμα της Δεξιάς. Δώστε δυνατότητες στο κεφάλαιο να αποκτήσει κέρδη με κάθε τρόπο και μετά θα δούμε. Αυτή η δομικά αντιλαϊκή στάση απαιτεί - για να έχει και λαϊκό έρεισμα – ημέτερους. Απαιτεί ρουσφέτια. Απαιτεί και επικοινωνία. Πράγματι έχετε - όχι προσωπικά εσείς - τα πρωτεία σε αυτό.

Όσον αφορά το «Νιάρχος». Δεν ήταν έτσι. Κατ’ αρχήν δεν ήταν Τσίπρας. Ήταν Αλέκος Αλαβάνος τότε. Δεν κάνω διάκριση επί του προκειμένου. Η σκέψη τότε του ΣΥΡΙΖΑ ήταν συμβατή με όλη την αυτοδιοίκηση του Δήμου Καλλιθέας και του Δήμου Μοσχάτου, ότι θα έπρεπε να τηρηθούν κανόνες και όροι. Δεν αρνηθήκαμε το Σταύρος Νιάρχος. Θέσαμε όρους πρόσβασης, δυνατότητας, αποφυγής της υπερ δόμησης, δυνατότητα συμμετοχής της αυτοδιοίκησης του Δήμου Καλλιθέας και πολλά άλλα. Από αυτό εσείς κρατάτε «καταψήφισαν το Σταύρος Νιάρχος που πράγματι είναι, είναι, είναι» και δεν έχω καμία αντίρρηση. Το οποίο, όμως, στέγασε με σύγχρονους όρους δύο κρατικές κατακτήσεις, πολιτισμικές, αιώνων. Την Εθνική Βιβλιοθήκη και την Εθνική Λυρική Σκηνή.

Δεν ανέλαβε το Ίδρυμα «Σταύρος Νιάρχος» να διοικήσει την Εθνική Βιβλιοθήκη, ούτε την Εθνική Λυρική Σκηνή. Λοιπόν, επομένως να ξέρουμε πως κάνουμε συγκρίσεις. Προχωρώ γιατί ήδη χάνω και χρόνο, αλλά είναι οφειλόμενη η απάντηση αυτή. Εν πάση περιπτώσει, προσωπικά εγώ θεωρώ το ύψιστο προσόν και προτέρημα ενός πολιτικού, να ακούει τον κόσμο, τους αντιπάλους του, το ένα, το άλλο. Εγώ προσπαθώ να το κάνω όσο μπορώ, αλλά βοηθήστε κιόλας. Δεν γίνεται.

Σήμερα έχουμε τη β’ ανάγνωση, κατά τον Κανονισμό της Βουλής. Πώς να γίνει η β’ ανάγνωση; Κατ’ αρχήν έχουμε μια συμφωνία τελειωμένη, υπογεγραμμένη, που δεν αλλάζει ούτε σε ένα τόνο. Θα το δούμε αυτό, ενδεχομένως, αν υπάρχει κάποιο περιθώριο, αλλά ως σύμβαση έτσι είναι, που συζητήθηκε στην πρώτη, στην ακρόαση φορέων, στην κατ’ άρθρων και λοιπά. Η β’ ανάγνωση έχει να κάνει με τη σύνθεση των αντιτιθέμενων απόψεων, ώστε να διαμορφωθεί το τελικό κείμενο. Εδώ το τελικό κείμενο είναι απολύτως διαμορφωμένο και άρα δεν. Δεν είναι, όμως, επειδή είναι αυτή η διαδικασία. Είναι ότι δεν έγινε ποτέ η πρώτη ανάγνωση αυτού του κειμένου, διότι όλα έγιναν εν κρυπτώ. Η Βουλή δεν το έμαθε. Η Επιτροπή Εξοπλιστικών Προγραμμάτων και Συμβάσεων, που έχει και το πλεονέκτημα εν προκειμένω της εχεμύθειας, δεν ενημερώθηκε ούτε καν για προσχέδιο. Η Διαρκής Επιτροπή Εθνικής Άμυνας και Εξωτερικών Υποθέσεων, επίσης. Εννοώ σε όλες αυτές τις περιπτώσεις.

Η δε Σύμβαση που είναι αυτή και στην οποία εμπλέκεται το Πολεμικό Ναυτικό, το Γενικό Επιτελείο Ναυτικού, έπρεπε υποχρεωτικά να έρθει στην Επιτροπή Εξοπλιστικών Προγραμμάτων και Συμβάσεων. Οι συμβάσεις που ασχολείται η Επιτροπή αυτή δεν είναι μόνο συμβάσεις εξοπλιστικών προγραμμάτων, είναι κάθε είδους συμβάσεις. Γι’ αυτό και ήρθε και η Καλαμάτα, γι’ αυτό και ήρθαν και πολλά άλλα και από αυτή την άποψη η Kυβέρνηση παραβιάζει και τον Κανονισμό της Βουλής και το Προεδρείο, επίσης, παραβιάζει και τον Κανονισμό της Βουλής. Εν κρυπτώ όμως. Δεν ασχολήθηκαν και δεν ενημερώθηκαν, πλην του Δημάρχου Νέου Φαλήρου. Από τις τοποθετήσεις του, του Δημάρχου, του αξιότιμου Δήμαρχου, του κυρίου Φωστηρόπουλου, δεν κατάλαβα ότι έχει ενημερωθεί το Δημοτικό Συμβούλιο. Μπορεί να κάνω λάθος, αλλά δείτε και τα πρακτικά.

**ΔΙΟΝΥΣΙΟΣ ΧΑΤΖΗΔΑΚΗΣ (Εισηγητής της Πλειοψηφίας):** Τέσσερις συσκέψεις έγιναν με παρουσία του Δημάρχου και εμού. Τέσσερις.

**ΘΕΟΔΩΡΟΣ ΔΡΙΤΣΑΣ (Εισηγητής της Μειοψηφίας):** Μιλάω για το Δημοτικό Συμβούλιο Παλαιού Φαλήρου. Η αυτοδιοίκηση δεν είναι μόνο το πρόσωπο του δημάρχου. Το ξέρετε πολύ καλά. Είναι παρατάξεις, είναι δημοτικοί σύμβουλοι, είναι επιστήμονες, είναι τεχνικές υπηρεσίες. Ο Δήμαρχος μας είπε ότι οι τεχνικές υπηρεσίες και εκείνος ενημερώθηκαν και συνέβαλαν στη διαμόρφωση του κειμένου. Πολύ καλό μέχρι εκεί. Αλλά μένει και ένα άλλο μεγάλο κενό. Δεν ενημερώθηκε το Ναυτικό Μουσείο της Ελλάδας, δεν ενημερώθηκαν τα κόμματα, δεν ενημερώθηκαν οι πολίτες, δεν ενημερώθηκε κανείς. Εν κρυπτώ. Πώς να γίνει η β’ ανάγνωση; Και από αυτή την άποψη δεν είναι τυχαίο ότι έχουν προκύψει όλα αυτά τα ζητήματα. Πώς να μην προκύψουν; Και γιατί έγινε αυτό; Γιατί ο δωρητής, σεβαστός άνθρωπος, όπως δεν τον γνωρίζω, αλλά δέχομαι τις διαβεβαιώσεις, θα πρέπει ο δωρητής, γιατί συμβαίνει εδώ, όπως και σε άλλες περιπτώσεις έχει συμβεί, η δωρεά που κάνει να θεωρείται και απόλυτο δικαίωμα να επιβάλει όλους τους όρους που εκείνος επιθυμεί; Γιατί; Τι σόι δωρεά είναι αυτή;

Ωραία, να εξασφαλίσει ότι δεν θα πάνε τα λεφτά του χαμένα; Η δωρεά, να το καταλάβω. Να εξασφαλίσει υπερδόμηση όμως, όπως εν προκειμένω υπάρχει δεν το καταλαβαίνω. Να εξασφαλίσει ιστορικό πάρκο και Πάρκο Ναυτικής Παράδοσης, όπως μας είπε ο εκπρόσωπος της εταιρείας και η «ΚΥΚΛΩΨ» που έχει όλη την διαχείριση της δωρεάς. Η Αστική μη Κερδοσκοπική Εταιρεία «ΚΥΚΛΩΨ» ήταν εδώ στην ακρόαση φορέων και όταν ρωτήθηκε αν θα έκαναν τη δωρεά για ένα Μουσείο είπε: Εμείς δεν ξέρουμε γι’ αυτό, ξέρουμε ότι αυτό που είχαμε μπροστά μας ήταν Πάρκο Ναυτικής Παράδοσης.

Πράγματι, είναι Πάρκο Ναυτικής Παράδοσης δεν ιδρύεται τώρα, έχει ιδρυθεί και είναι χωροθετημένο από το Διάταγμα των Ακτών του Σαρωνικού το 2004, έχει ακολουθήσει πορεία, επικαιροποιήθηκε το 2016 για λογαριασμό της ΕΤΑΔ επί ΣΥΡΙΖΑ, δηλαδή, γιατί καταρχήν πληρείται ο όρος «Πάρκο Ναυτικής Παράδοσης». Πέρα από το άκτιστο κομμάτι, γιατί αυτό είναι τώρα που ρυθμίζει η συμφωνία αυτή, από την ύπαρξη του «Θωρηκτού Αβέρωφ», του «Βέλους», της «Τριήρους» και άλλων σκαφών που τώρα φεύγουν και θα δούμε αν θα γυρίσουν.

Το Πάρκο Ναυτικής Παράδοσης υπήρχε και λειτουργούσε, είχε αυτό το όνομα και ήταν μουσειακό, γιατί και ο «Αβέρωφ» είναι Μουσείο και η «Τριήρης» είναι Μουσείο και το «Βέλος» είναι Μουσείο και τα άλλα ήταν μουσεία. Επισκέψιμα και μάλιστα, δωρεάν και από αυτή την άποψη, δεν ιδρύεται τώρα το Πάρκο Ναυτικής Παράδοσης, τώρα χτίζεται μια υπερκατασκευή και οργανώνεται και μια διαχείριση, για να ξέρουμε τι λέμε. Αν λέω κάτι λάθος, να μου το πείτε, αλλά περί αυτού πρόκειται και η ελληνική γλώσσα, είναι ακριβέστατη γλώσσα, που ξέρει να ορίζει το καθετί με απόλυτη ακρίβεια.

Και, αντί το επίσης, επί δεκαετίες ανοιχτό ζήτημα, πως η ευρύτερη περιοχή του Πειραιά συμπεριλαμβανομένης και όλης της ακτογραμμής και του Παλαιού Φαλήρου βεβαίως, που υπήρχε το Πάρκο Ναυτικής Παράδοσης, θα οδηγηθούμε ως πολιτεία στην αναβαθμισμένη λειτουργία του Ναυτικού Μουσείου της Ελλάδας, που έχει πλούτο εκθεμάτων, στον Πειραιά στη Μαρίνα Ζέας, αλλά ασφυκτιεί από χώρο. Πως το Ναυτικό Μουσείο της Ελλάδας θα συνδεθεί με την ιδέα του Πάρκου Ναυτικής Παράδοσης, που είναι ο «Αβέρωφ» που είναι η «Τριήρης» που είναι το «Βέλος» που είναι όλα αυτά και θα αποτελέσει ένα ενιαίο άξονα του Ναυτικού Μουσείου της Ελλάδας, με τα πλωτά Μουσεία με τα στεγασμένα Μουσεία με το ένα και το άλλο.

Αντί, γι’ αυτό το Ναυτικό Μουσείο της Ελλάδας δεν ενημερώνεται. Ενημερώνεται αργά το βράδυ από την Επιτροπή μας, η Πρόεδρος κυρία Αναστασία Αναγνωστοπούλου-Παλούμπη και εκείνη την ώρα μόνο παίρνει το νομοσχέδιο στα χέρια της, για να έρθει την άλλη μέρα στις 10 το πρωί, να βοηθήσει με την βαρύνουσα γνώμη της ως εκπρόσωπος του Ναυτικού Μουσείου της Ελλάδας, για αυτήν την υπόθεση, όχι από πρόταση της Πλειοψηφίας που θα ήταν το αυτονόητο, εάν θέλαν να κάνουν διαυγή και διαφανή διακήρυξη η Κυβέρνηση και η Κυβερνητική Πλειοψηφία, αλλά από εμάς.

Όπως καλέσαμε και άλλους, δηλαδή, ποιους; Το Τεχνικό Επιμελητήριο, τον ΟΡΣΑ, Στρατηγικό Σχεδιασμού της Αττικής και δεν μπόρεσαν να έρθουν αλλά πως να έρθουν; Από τις 12 το βράδυ στις 10 το πρωί; Πώς; Και δεν είχε η Επιτροπή μας τη δυνατότητα αυτούς τους, κατά το σύνταγμα και κατά τους νόμους, φορείς, συμβούλους του κράτους να τους ακούσει. Και το Πολυτεχνείο κλπ. Αυτά, δεν προσομοιάζουν σε ένα έργο πνοής, όσο και αν σου σωστά κάνεις ή μια δωρεά ασχολείται σοβαρά για το πώς θα την αξιοποιήσεις. Και από αυτή την άποψη, υπάρχουν ζητήματα που θέλουν απαντήσεις σε σχέση με την αυριανή συνεδρίαση στην Ολομέλεια που θα τα πούμε όλα σε τελική φάση.

Το «ΒΕΛΟΣ» που όλοι συνομολογήσατε υπουργοί, εκπρόσωπος του ΓΕΝ, ο Εισηγητής της πλειοψηφίας ο κ. Χατζηδάκης, ότι πρέπει να γυρίσει, κύριε Υπουργέ, στη σύμβαση εκεί που λέει «Αβέρωφ», «τριήρης» «liberty» ότι δεν μπορεί με συνυπογραφή και της Κύκλωψ και του Υπουργείου και του ΓΕΝ να προστεθεί μέχρι αύριο το πρωί και το «ΒΕΛΟΣ»; Κατά τη γνώμη μου μπορεί και είναι το πιο απλό και το πιο εύκολο δεν είπαμε τίποτα η σύμβαση δεν το έχει μόλις τελειώσει την επίσκεψη σε ελληνικό λαό .

**ΔΙΟΝΥΣΙΟΣ ΧΑΤΖΗΔΑΚΗΣ (Εισηγητής της Πλειοψηφίας):** Το είπαμε. Μόλις τελειώσει την επίσκεψη στη Θεσσαλονίκη.

**ΘΕΟΔΩΡΟΣ ΔΡΙΤΣΑΣ (Εισηγητής της Μειοψηφίας):** Μα, αυτό το λέτε εσείς, κύριε Χατζηδάκη. Σας παρακαλώ, η Σύμβαση δεν το λέει αυτό. Είναι νόμος του ελληνικού κράτους για να καταλαβαίνουμε την έννοια των λέξεων. Η Σύμβαση δεν το λέει και η Σύμβαση θα γίνει νόμος του ελληνικού κράτους. Είναι περίεργη ή γκρινιάρα η Αριστερά που τα λέει αυτά ή ξέρει τι λέει; Σας λέω κάτι που είναι γκρίνια; Γιατί δεν είναι το «ΒΕΛΟΣ»; Στη Σύμβαση που θα γίνει νόμος του ελληνικού κράτους! Είναι γρίνια αυτό; Το ξεχάσατε;

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Δεν αποκλείεται να…

**ΘΕΟΔΩΡΟΣ ΔΡΙΤΣΑΣ (Εισηγητής της Μειοψηφίας):** Αφήστε το «δεν αποκλείεται», ήταν εκεί με υπουργική απόφαση το «ΒΕΛΟΣ», είναι πλωτό μουσείο στο Πάρκο Ναυτικής Παράδοσης του Παλαιού Φαλήρου και το αποκλείσατε! Γιατί;

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Μα δεν το αποκλείουμε.

**ΘΕΟΔΩΡΟΣ ΔΡΙΤΣΑΣ (Εισηγητής της Μειοψηφίας):** Πως δεν το αποκλείετε; Τότε σβήστε και το «Αβέρωφ», σβήστε και το «Liberty». σβήστε και την τριήρη και πείτε θα έρθουν. Μα σοβαρολογούμε; Σας παρακαλώ! Μην παίζετε με τη νοημοσύνη μας!

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής):** Παρακαλώ, κύριε Δρίτσα, σας έδωσα το χρόνο και έχετε παραβιάσει τον χρόνο.

**ΘΕΟΔΩΡΟΣ ΔΡΙΤΣΑΣ (Εισηγητής της Μειοψηφίας):** Έχω παραβιάσει το χρόνο, αλλά είναι αναγκαίος χρόνος δεν κάνω θεωρίες. Θέτω ζητήματα για την αυριανή Ολομέλεια. Παρακαλώ, θα μου δώσετε τη δυνατότητα να απαντήσω και σε πράγματα που έθεσαν άλλοι. Ο κύριος Υπουργός, με είπε γκρινιάρη. Σας καλώ μέχρι αύριο το πρωί να έχει προστεθεί το «ΒΕΛΟΣ» και να έχει συνυπογραφεί στη Σύμβαση από όλους όσους συμμετέχουν.

Οικονομικά: Η δωρεά των 35 εκατομμυρίων, δεν υπάρχει μελέτη πραγματική τουλάχιστον στα χέρια μας δεν την έχουμε, που να δείχνει ότι επαρκεί. Και δεν υπάρχει και στο Γενικό Λογιστήριο του Κράτους καμία ένδειξη για τις για τα έσοδα και τις δαπάνες παρά μόνο περιγραφή θεματικών, ποσά δεν υπάρχουν. Μας ήρθε ένα σημείωμα ότι θα είναι 3 εκατομμύρια οι δαπάνες και δυόμισι τα έσοδα και τα δίνει μετά το κράτος. Το ΓΕΝ; Ποιος θα τα δίνει, πού θα τα βρει, γιατί να τα δίνει, κ.λπ..

Υπερ δόμηση. Είναι προφανές ότι υπάρχει υπερ δόμηση. Αλλαγή συντελεστή δόμησης της περιοχής. Γιατί; Ποιος το ενέκρινε αυτό; Η Συμφωνία, γιατί έτσι θα πρέπει να χωράνε; Αυτό είναι αυθαίρετο. Δεν γίνονται οι χωροταξίες. Ρώτησα το δήμαρχο αλλά δεν μου απάντησε. Μου είπε «τι καλό που είναι η χωροταξία».

Τελικά, οικονομικά και φορολογικά, εισιτήρια εισόδου θα έχει το Πάρκο; Ασαφές.

Το εστιατόριο, το ουζερί, η ταβέρνα, το καφενείο, το αναψυκτήριο, η εκπαίδευση καταδύσεων και ένα σωρό άλλες δραστηριότητες, το πάρκινγκ, τα οποία θα δοθούν σε τρίτους να τα εκμεταλλεύονται, θα γίνουν με διαγωνισμό ή με ανάθεση;

Δεν αναφέρεται πουθενά παρόλο που θα είναι στο κράτος η διαχείριση, αλλά είναι ανώνυμη εταιρεία και Νομικό Πρόσωπο Δημοσίου Δικαίου, αλλά όχι της Γενικής Κυβέρνησης.

Ποιος θα πληρώνει εκεί;

Αυτά που θα πληρώνει κανείς για να φάει στο εστιατόριο ή και για να γίνουν εκδηλώσεις –όπως λέει– δηλαδή, τι εκδηλώσεις εκτός από τις επιστημονικές ή τις εορταστικές;

Μπορεί να αποφασίσει, όπως αποφάσισε τώρα το Μουσείο της Ακρόπολης, να κάνει Τσικνοπέμπτη, να κάνει γάμους και βαφτίσια;

Αυτά θα μένουν αφορολόγητα, κύριε Υπουργέ;

Γιατί παντού μιλάει για αφορολόγητα, ακόμα και για ΦΠΑ. Ξέρουμε ποια μπορεί να είναι λογικό να μην έχουν φορολογία και ΦΠΑ και ποια δεν είναι λογικό.

Πώς θα ρυθμίζονται αυτά;

Το τελευταίο, κύριε Πρόεδρε και ειλικρινά τελειώνω σε λίγα δευτερόλεπτα είναι η διοίκηση.

Είναι δυνατόν να λείπει από τη διοίκηση ο δήμαρχος Παλαιού Φαλήρου;

Ζήτησε και ο ίδιο να είναι αλλά να δούμε. Στο νόμο που ψηφίζουμε δεν είναι.

Δεύτερον, είναι εκπρόσωποι του Υπουργείου Εθνικής Άμυνας, του ΓΕΝ, του Υπουργείου Οικονομικών, του Υπουργείου Ναυτιλίας με ποιες ιδιότητες;

Ένα Πάρκο Ναυτικής Παράδοσης – Μουσείο πλωτό ή μη θέλει επιστημονικό προσωπικό, να το διοικεί, επιστήμονες, δεν θέλει απλώς καλούς τεχνοκράτες και διοικητικούς.

Που είναι αυτά;

**ΔΙΟΝΥΣΙΟΣ ΧΑΤΖΗΔΑΚΗΣ (Εισηγητής Πλειοψηφίας):** Δεν είναι επιστήμονες αυτοί που εργάζονται στα Υπουργεία;

**ΘΕΟΔΩΡΟΣ ΔΡΙΤΣΑΣ (Εισηγητής Μειοψηφίας):** Ανείναι δικηγόρος κάποιος, αν είναι οικονομολόγος δεν επαρκεί. Μουσείο είναι.

Εγώ τελείωσα, τουλάχιστον μέχρι αύριο το πρωί πρέπει να υπάρχουν αυτές οι απαντήσεις και σε κάθε περίπτωση καταλαβαίνετε ότι δεν γκρινιάζουμε, αλλά ξέρουμε πολύ καλά τι λέμε και γιατί το λέμε. Δεν κάνουμε αντιπολίτευση για την αντιπολίτευση. αλλά αντιπολίτευση για το μέλλον του λαού μας και της νεολαίας μας.

Ευχαριστώ.

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής):** Κύριε Δρίτσα, ευχαριστούμε πολύ και εμείς.

Ερωτώ κύριε Δρίτσα αν δηλώνετε ότι δεν μετέχετε στην ψηφοφορία.

**ΘΕΟΔΩΡΟΣ ΔΡΙΤΣΑΣ (Εισηγητής Μειοψηφίας):** Είναι και ο τρόπος που μεθοδεύεται η συγκεκριμένη νομοθέτηση μια ad hoc απόδειξη ότι είναι πολύ σωστή στάση διαμαρτυρίας μας να μην συμμετέχουμε στις ψηφοφορίες.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ (Αντιπρόεδρος της Επιτροπής):** Ευχαριστούμε πολύ.

Το λόγο έχει ο Ειδικός Αγορητής του Κομμουνιστικού Κόμματος Ελλάδος, κύριος Χρήστος Κατσώτης, μετά από συνεννόηση με την κυρία Αντωνίου.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του ΚΚΕ):** Ευχαριστώ, κύριε Πρόεδρε. Κύριε Χατζηδάκη, Εισηγητή της ΝΔ, εμείς δεν ρωτήσαμε που τα βρήκε τα λεφτά ο συγκεκριμένος δωρητής, γιατί είναι γνωστό ότι τον πλούτο τον παράγει η μισθωτή εργασία. Η εκμετάλλευση των ναυτεργατών. Από εκεί τα βρήκε τα χρήματα, επιδεινώθηκε η θέση τους εδώ και πολλά χρόνια με κατάργηση εργασιακών και ασφαλιστικών δικαιωμάτων, με κατάργηση συλλογικών συμβάσεων εργασίας, οπότε από εκεί προήλθε ο πλούτος ο οποίος παράχθηκε. Δεν τον γνωρίζουμε τον κύριο, ούτε προσωπικά έχουμε μαζί του. Όμως, έτσι έρχονται τα λεφτά. Δεν γεννιούνται από μόνα τους, ούτε αυτός τα δούλεψε. Από εκεί προέρχονται, λοιπόν, τα όποια ποσά επενδύονται και δεν επενδύονται χωρίς όφελος, χωρίς κέρδη.

Ποιων αναγκών, όμως, έρχονται να υπηρετήσει το νομοσχέδιο; Τις λαϊκές ανάγκες ή την επιχειρηματικότητα; Είναι προφανές ότι το νομοσχέδιο έρχεται να εξυπηρετήσει επιλογές επιχειρηματικής δράσης στο συγκεκριμένο χώρο. Κύριε Υπουργέ, κύριοι της κυβέρνησης, αλλά και των άλλων κομμάτων, κάθε νομοθετική ρύθμιση για το παραλιακό μέτωπο υποτάσσεται στην κατεύθυνση αλλαγών στις χρήσεις γης για την εξυπηρέτηση των επενδυτικών σχεδίων. Αυτό κάνει και αυτό το νομοσχέδιο για τη δημιουργία πάρκου ναυτικής παράδοσης στο Φλοίσβο.

Θυμίζουμε το νόμο για τους αιγιαλούς, που αποτέλεσε συνέχεια του επενδυτικού fast track νόμου παραχωρώντας τη δυνατότητα στους ομίλους να επεκταθούν στις ελεύθερες παραλίες και να μεταβάλλουν τη χρήση των αιγιαλών σε περιοχές φιλέτα, όπως είναι το Ελληνικό, ο Αστέρας Βουλιαγμένης, η Ανάβυσσος. Έτσι για παράδειγμα η επένδυση στο Ελληνικό έχει τη δυνατότητα να επέμβει στη μέχρι σήμερα ελεύθερη παραλία της λεωφόρου Ποσειδώνος και του Αγίου Κοσμά περιορίζοντας την ελεύθερη πρόσβαση, κύριε Υπουργέ. Αυτό είναι το έργο όλων των κυβερνήσεων και της ΝΔ και του ΣΥΡΙΖΑ και του ΠΑΣΟΚ και γι’ αυτό και σας ευχαρίστησε και ο κύριος Λάτσης. Οι ελάχιστοι ελεύθεροι χώροι, που θα μπορούσαν να δώσουν ανάσα στον λαό της Αττικής, γεμίζουν με χιλιάδες τετραγωνικά μέτρα στεγασμένους χώρους και τόνους τσιμέντου, όπως και εδώ, αντί να δημιουργηθεί μια όαση με δέντρα και δημιουργία πάρκου για τις ανάγκες του λαού.

Στο αθλητικό κέντρο του Αγίου Κοσμά, σήμερα κύριε Υπουργέ, που είπατε ότι θα έχουν ελεύθερη πρόσβαση οι αθλητές και ο λαός, 13/2 σήμερα τοποθετήθηκαν από τον επενδυτή της Λάμδα απαγορευτικές μπάρες προκειμένου να μην εισέρχονται στον χώρο αθλητές και αθλούμενοι. Όλα αυτά γίνονται σε μια περίοδο που οι αθλητές και οι προπονητές βρίσκονται στα μισά της αγωνιστικής προετοιμασίας, δημιουργώντας μεγαλύτερα προβλήματα στην προπονητική διαδικασία. Αυτή την ώρα γίνεται συγκέντρωση διαμαρτυρίας. Τη χαιρετίζουμε και καλούμε το λαό της περιοχής, αλλά και όλης της Αττικής σε συμπαράσταση και σε συνέχεια του αγώνα.

Ο λαός της Αττικής χάνει έναν από τους τελευταίους μεγάλους ελεύθερους χώρους άσκησης, περιπάτου και ανάσας από τη φρενήρη ζωή που του έχουν επιβάλλει οι ίδιοι που του παίρνουν το χώρο του Αγίου Κοσμά. Ένα χώρο που θα μπορούσε να αξιοποιηθεί η ασφαλή, ποιοτική, ελεύθερη πρόσβαση στην παραλία, σύγχρονες υποδομές για υψηλού επιπέδου πολιτιστική δραστηριότητα και άθληση. Η συγκεκριμένη εξέλιξη αποδεικνύει τον πραγματικό χαρακτήρα των σχεδιασμών για το Ελληνικό, αλλά και για όλο το παραλιακό μέτωπο για τα κέρδη των λίγων. Είκοσι εφτά βίλες σχεδιάζονται να κατασκευαστούν στη θέση του αθλητικού κέντρου Αγίου Κοσμά διώχνοντας χιλιάδες αθλητές αθλούμενους και δρομείς, δεκάδες αθλητικές ομοσπονδίες και σωματεία.

Το ίδιο θα γίνει και στο Φλοίσβο. Σύμφωνα, λοιπόν, με το νομοσχέδιο ο δήμος Παλαιού Φαλήρου θα συνεδριάσει μετά την ψήφιση του νόμου, γιατί τότε θα πάρουν γνώση οι δημοτικοί σύμβουλοι, για να αποφασίσει ότι παραχωρείται κατάχρηση χωρίς αντάλλαγμα και για αόριστο χρόνο στο Γενικό Επιτελείο Ναυτικού η περιοχή του Φλοίσβου.

Αυτό είναι το νομοσχέδιο και αυτή είναι η πραγματικότητα. Περιοχή που είναι επιχωματωμένη για δημόσια χρήση και η κατασκευή κτισμάτων για ιδιωτική εκμετάλλευση, είναι τουλάχιστον μέχρι σήμερα παράνομη, όπως μας επισημαίνει κάτοικος της περιοχής ή ειδικός στα θέματα. Εδώ συνεχίζεται η ίδια ιστορία με τη δήθεν ανάπλαση του φαληρικού όρμου, η οποία ανάπλαση κατέληξε σε φράγμα από μπάζα και τσιμεντένια τούνελ με καταστροφή των Τζιτζιφιών και του Μοσχάτου και εδώ για το Φλοίσβο, όλως διόλου τυχαία ο ίδιος αρχιτέκτονας, χωρίς αρχιτεκτονικό διαγωνισμό όπως στο φαληρικό όρμο. Πρόκειται για μια επένδυση, για ένα έργο στα πλαίσια της εμπορευματικής αξιοποίησης του παραλιακού μετώπου, με άξονα τον τουρισμό, την αναψυχή και τον πολιτισμό, υπηρεσιών που θα προσφέρονται με γνώμονα την κερδοφορία, την ανταποδοτικότητα και όχι με γνώμονα τις λαϊκές ανάγκες.

Για άλλη μια φορά, χρησιμοποιείται η μέθοδος της δωρεάς για την κάλυψη του κόστους μελετών και κατασκευής, με πλήρη ανάθεση των μελετών στην εταιρεία ΚΥΚΛΩΨ, χωρίς αρχιτεκτονικούς διαγωνισμούς σε έργα τέτοιας εμβέλειας. Είναι ένα έργο που προβλέπεται να κοστίσει 35 εκατομμύρια, ενώ στην πράξη θα υπερβεί αυτό το κόστος με το δημόσιο στη συνέχεια να καλύψει τη διαφορά της δωρεάς αυτής, σε βάρος βέβαια των φορολογουμένων.

Όπως αναδείξαμε, το ρυθμιστικό σχέδιο για την Αττική, με την ανάδειξη της περιοχής της Αττικής σε τουριστικό προορισμό πολυτελείας, σημαίνει ότι προωθείται η αξιοποίηση των τελευταίων μεγάλων ελεύθερων χώρων της Αττικής, για να κατασκευαστούν πολυτελείς τουριστικές υποδομές και εγκαταστάσεις για τη διακίνηση εμπορευμάτων, στερώντας χώρους που μπορούν και πρέπει να αξιοποιηθούν για την κάλυψη αναγκών. Για τα λαϊκά στρώματα της Αττικής, αυτή η εξέλιξη ισοδυναμεί με σταδιακή εξώθησή τους από το θαλάσσιο μέτωπο, όπως έγινε σήμερα με τον Άγιο Κοσμά.

Το πάρκο όσο και αν φαίνεται ότι είναι απαίτηση του δήμου για παράδειγμα, δεν θα υπηρετήσει έτσι κι αλλιώς την ανάγκη για ποιότητα ζωής των κατοίκων του δήμου. Αντίθετα, θα έχουν μπροστά τους 12.000 τετραγωνικά μέτρα στεγασμένους χώρους και ύψους 22 μέτρων, με όλους αυτούς τους απαράδεκτους όρους δόμησης, που ο αέρας και η θαλάσσια αύρα θα παρεμποδίζεται και θα υπάρχουν αλλαγές ακόμα και στο μικροκλίμα της περιοχής. Το παρουσιάζετε ως ανάπλαση της περιοχής. Κανείς δεν θέλει να είναι σκουπιδότοπος και σωστά, αλλά όμως υπάρχουν άλλοι τρόποι να μπορέσει να γίνει ανάπλαση αυτής της περιοχής, για να μπορεί να αξιοποιηθεί πράγματι σε όφελος των ίδιων των κατοίκων της περιοχής και όλης της Αττικής.

Για καμία περιοχή δεν συμφωνούμε να είναι περίκλειστη. Εμείς διαφωνούμε ριζικά, με όλα τα άρθρα. Γίνονται υπερβάσεις των κανονισμών δόμησης, για να ικανοποιήσουν τα επιχειρηματικά σχέδια. Αυτά τα φαραωνικά έργα δεν θα ωφελήσουν τον κόσμο, αλλά θα υπηρετήσουν ανάγκες επιχειρηματικών ομίλων, που θα δράσουν στην περιοχή που θα αξιοποιήσουν όλες αυτές τις χρήσεις, είτε αυτή είναι εστίαση, αναψυκτήρια, συνεδριακό κέντρο και άλλα που θα γίνουν με αυτή την επένδυση, που εμφανίζετε σαν δωρεά.

Στο Διοικητικό Συμβούλιο της εταιρείας που θα λειτουργεί με ιδιωτικοοικονομικά κριτήρια, όπως μας το επιβεβαιώνει και μας το επισημαίνει το ίδιο το νομοσχέδιο, δεν θα συμμετέχει ο δήμος για να μπορεί να παρεμβαίνει για τις όποιες χρήσεις. Δεν θα μπορεί να έχει λόγο και το αν θα έχει πρόσβαση ο λαός και πως. Αντίθετα, σήμερα θα συμμετέχουν οι οποιοιδήποτε άλλοι, όπως οι εφοπλιστές οι οποίοι θα αξιοποιούν το χώρο για να προβάλλουν τις δικές τους δραστηριότητες στον χώρο αυτό.

Εμείς εκφράζουμε την αντίθεσή μας συνολικά στο νομοσχέδιο και αύριο θα πούμε περισσότερα στην Ολομέλεια. Ευχαριστώ κύριε Πρόεδρε.

**ΑΝΑΣΤΑΣΙΟΣ ΔΗΜΟΣΧΑΚΗΣ(Αντιπρόεδρος της Επιτροπής)**: Το λόγο έχει η κυρία Τόνια Αντωνίου.

**ΤΟΝΙΑ ΑΝΤΩΝΙΟΥ(Ειδική Αγορήτρια του ΚΙΝΑΛ)**: Κυρίες και κύριοι συνάδελφοι, θα ήθελα να εκφράσω την ειλικρινή θλίψη μου για το θάνατο του συναδέλφου μας Νεκτάριου Σαντορινιού, καθώς και τα θερμά μου συλλυπητήρια στην οικογένειά του και στους συντρόφους του ΣΥΡΙΖΑ.

Σε ό, τι αφορά το νομοσχέδιο που συζητάμε, σήμερα η παράταξή μας δια μέσου του Ειδικού Αγορητή μας κ. Κεγκέρογλου, αλλά και εγώ προσωπικά ως Βουλευτής του Νότιου Τομέα, υποστηρίζουμε τη δημιουργία πάρκου ναυτικής παράδοσης, καθώς και την κύρωση της σχετικής Σύμβασης Δωρεάς μεταξύ της εταιρείας ΚΥΚΛΩΨ, αστική μη κερδοσκοπική εταιρεία του και του Ελληνικού Δημοσίου.

Οφείλω προσωπικά να αναγνωρίσω και είναι η επιμονή και η άοκνη προσπάθεια κάποιων ανθρώπων, προεξάρχοντας του Εισηγητή του νομοσχεδίου και πρώην Δημάρχου Παλαιού Φαλήρου, που μόλις έφυγε, συναδέλφου, κ. Διονύση Χατζηδάκη, και προφανώς, η γενναιόδωρη δωρεά του κ. Θεοδωρίδη στην πατρίδα του, μέσω της «ΑΜΚΕ ΚΥΚΛΩΨ», που επιτρέπουν αυτή τη νομοθετική πρωτοβουλία.

Ωστόσο, ο θεσμικός μας ρόλος ως Βουλευτών της Αντιπολίτευσης, είναι να ασκούμε και τη δέουσα κριτική, προκειμένου να διορθωθούν κάποιες ατέλειες, με σκοπό, όχι την ακύρωση, αλλά τη βελτίωση και την ομαλή εκτέλεση και λειτουργία ενός έργου.

Επιτρέψτε μου, να ξεκινήσω από τη μεγάλη εικόνα. Το έργο για το οποίο συζητάμε δε βρίσκεται σε κενό χώρο, βρίσκεται στην περιοχή του Φλοίσβου του Παλαιού Φαλήρου, δίπλα στο Τάε Κβο Ντο, πολύ κοντά στο «Κέντρο Πολιτισμού Σταύρος Νιάρχος» και δίπλα στο παραλιακό μέτωπο του Φαλήρου. Αποτελεί, επομένως και αυτό, μια κρίσιμη ψηφίδα της λεγόμενης «αθηναϊκής Ριβιέρας», που εκτείνεται έως τον Πειραιά, έως το Σούνιο.

Για την παράταξή μας, είναι εξαιρετικά σημαντικό οι παρεμβάσεις σε όλο αυτό το παραθαλάσσιο μέτωπο της Αττικής, να έχουν συμπληρωματικές ή, τουλάχιστον, συμβατές μεταξύ τους χρήσεις, με υπεροπτικά χαρακτηριστικά που διασφαλίζουν τη συνέχεια του θαλάσσιου μετώπου.

Ειδικά, για το φαληρικό παραλιακό μέτωπο, το ΠΑ.ΣΟ.Κ., από το 1985, με το Ρυθμιστικό Σχέδιο Αττικής, είχε προβλέψει ότι πρέπει να συντελεστεί ένα υπερτοπικό έργο για την αναβάθμιση και ανάπτυξη της περιοχής.

Το 2005, η τότε Υπερ Νομαρχία Αθηνών – Πειραιώς σε συνεργασία με το Εθνικό Μετσόβιο Πολυτεχνείο και τους δήμους της περιοχής, ανέλαβε πρωτοβουλίες για τη σύνταξη της σχετικής μελέτης και το 2010, με το ν. 3843/2010, του ΠΑ.ΣΟ.Κ., καθορίστηκαν, σε συνεργασία με την Περιφέρεια Αττικής, οι όροι δόμησης και οι επιτρεπόμενες χρήσεις στην περιοχή.

Δημιουργήθηκε, μάλιστα, με τη συμβολή του Ιδρύματος Σταύρος Νιάρχος, το master plan της συνολικής ανάπλασης, προβλέποντας τη δημιουργία νέου μητροπολιτικού πάρκου πράσινων υποδομών, υποδομών πολιτισμού και ελεύθερου χρόνου, ενώ δρομολογήθηκαν και τα αναγκαία αντιπλημμυρικά έργα.

Τελικά, η πρώτη φάση της ανάπλασης δημοπρατήθηκε το 2016, αλλά μέχρι και σήμερα η δεύτερη φάση, με ευθύνη της Περιφέρειας Αττικής και της Κυβέρνησης, καρκινοβατεί, χωρίς να υπάρχει ορατός ορίζοντας για το πότε οι πολίτες των Δήμων Καλλιθέας και Μοσχάτου - Ταύρου θα δουν επιτέλους τη δημιουργία του οικολογικού πάρκου στο φαληρικό μέτωπο. Προς το παρόν, όπως φαίνεται, αν δεν υπάρξει πολιτική ανατροπή, θα βλέπουν για πολύ καιρό μπροστά τους τα βουνά από μπάζα.

Θυμίζουμε ότι, μετά από ερώτηση της αείμνηστης Φώφης Γεννηματά προς τον Πρωθυπουργό, πληροφορηθήκαμε επίσημα, ότι το έργο είχε ενταχθεί για ξεκάθαρα επικοινωνιακούς λόγους στο εθνικό σκέλος του προϋπολογισμού δημοσίων επενδύσεων, ότι απορρίφθηκε από το Ταμείο Ανάκαμψης και ότι, τελικά, η Περιφέρεια Αττικής, εξήγγειλε ότι στόχος της είναι η δημοπράτηση της δεύτερης φάσης των έργων ανάπλασης εντός του 2021.

Έφυγε, λοιπόν και το 2022, μπήκαμε στο 2023 και το μόνο που γνωρίζουμε είναι, ότι έχει εκδοθεί ειδική πρόσκληση που καλεί την Περιφέρεια Αττικής να υποβάλει αίτηση χρηματοδότησης για τη δεύτερη φάση του έργου, αλλά η διοίκηση της Περιφέρειας ακόμα συζητά την κατάρτιση ενός οδικού χάρτη, ώστε το προσεχές διάστημα να προσδιοριστούν τα βήματα για την άμεση δημοπράτηση της δεύτερης φάσης του έργου.

Θα περάσω τώρα σε αυτό καθ’ αυτό το έργο. Φοβάμαι ότι μπορεί να υπάρξουν αβλεψίες, παρά τη σοβαρή προσπάθεια που φαίνεται πως έγινε, γιατί η σημασία της διαβούλευσης, όπως τη θεσμοθέτησε η παράταξή μας, αλλά και του κοινοβουλευτικού διαλόγου, όπως το προβλέπει ο Κανονισμός της Βουλής, είναι περισσότερα μάτια να βλέπουν και περισσότερες φωνές να συνδιαμορφώνουν πιο στέρεες προτάσεις, ακόμα και μέσα από γόνιμες διαφωνίες.

Όπως επισήμανε και ο Εισηγητής μας, από την υπογραφή του μνημονίου συνεργασίας ανάμεσα στην «Κύκλωψ Αστική μη Κερδοσκοπική Εταιρεία» και στο Υπουργείο Άμυνας, στις 20 Ιανουαρίου του 2021, έως την υπογραφή της τελικής συμφωνίας δωρεάς, στις 2 Φεβρουαρίου 2023, μεσολάβησε ένας χρόνος. Μέσα σε αυτό το χρονικό διάστημα, υπήρχε η δυνατότητα να ενημερώνεται η Βουλή για την ωρίμανση του έργου, έτσι ώστε εμείς, όσο και η ελληνική κοινωνία θα μπορούσαμε να γίνουμε κοινωνοί της διαδικασίας.

Ξέρω ότι θα πείτε, εδώ έχουμε μια σοβαρή δωρεά από έναν άνθρωπο που δείχνει εμπράκτως, ότι αγαπάει την πατρίδα του και θέλει εμπράκτως να αναδείξει τη ναυτική ιστορία της.

Θα «κοιτάμε στα δόντια» αυτή την προσφορά; Δεν λέμε αυτό, αλλά επειδή η ευόδωση των μεγάλων σχεδίων απαιτεί την εμπλοκή όσων περισσότερων είναι δυνατόν, δεν μπορεί να προτείνονται φορείς για συζήτηση και να αποκλείονται. Δεν μπορεί να φτάνει η συζήτηση στη Βουλή και να έρχεται η Πρόεδρος του Ναυτικού Μουσείου και να δηλώνει, ότι λαμβάνει γνώση του νομοσχεδίου λίγες ώρες, πριν τη συζήτηση και ότι δεν συζητήθηκε η συνδρομή της.

Προσέξτε, εμείς δεν λέμε, ότι το Πάρκο Ναυτικής Παράδοσης, δεν είναι συμβατό με το Ναυτικό Μουσείο ή ότι είναι ανταγωνιστικά. Σε άλλες ευρωπαϊκές πρωτεύουσες υπάρχουν πολλά μουσεία, με συμπληρωματικά μεταξύ τους θέματα και εκθέματα. Αντίστοιχα στην Ελλάδα, της οποίας η εμπορική και πολεμική ναυτική ιστορία είναι μακραίωνη και το ιστορικό της βάθος είναι παγκοσμίως γνωστό, χωράνε σίγουρα περισσότερα από ένα μουσεία και χιλιάδες εκθέματα σε όλη τη χώρα. Αλλά, ακριβώς, όπως οι ευρωπαϊκές πρωτεύουσες λειτουργούν τα μουσεία ως συμπληρωματικά δίκτυα για την προώθηση του πολιτισμού και την προσέλκυση επισκεπτών, έτσι ακριβώς πρέπει να γίνεται και εδώ.

Η ταχύτητα, την οποία επικαλείται η Κυβέρνηση, για την αξιοποίηση της δωρεάς, δεν πρέπει να γίνει συνώνυμο της προχειρότητας. Και αυτό, γιατί ο σκοπός που υπηρετεί η συγκεκριμένη πρόταση, είναι όντως σημαντικός και αξιέπαινος.

Προφανώς, το Πάρκο Ναυτικής Παράδοσης, θα προβάλλει τη ναυτική παράδοση των Ελλήνων, θα αναδείξει τη ναυτοσύνη από την αρχαιότητα μέχρι σήμερα και θα ενισχύσει το εθνικό θαλάσσιο αίσθημα. Προφανώς και επιτυγχάνεται, μια σταθερή επιδίωξη της πολιτείας εδώ και πάνω από 30 χρόνια, από την πρώτη παραχώρηση της έκτασης για τον σκοπό αυτό.

Προφανώς, κατά την εκτέλεση του έργου θα προκύπτουν και αναπτυξιακά οφέλη, μεταξύ των οποίων, η απασχόληση σημαντικού αριθμού εργαζομένων όλων των ειδικοτήτων κατά τη διάρκεια κατασκευής, αλλά εδώ, θέλω να επιστήσω, την προσοχή σας. Το λέω και προς την Κυβέρνηση και προς τους υπόλοιπους Βουλευτές. Η πολιτεία με την παρούσα σύμβαση δωρεάς που Κυρώνει και στην οποία συμπεριλαμβάνεται το μνημόνιο συνεργασίας, δεσμεύεται νομικά και ηθικά, «κάθε τυχόν ανάγκη χρηματοδότησης της λειτουργίας του έργου, με σκοπό τη διατήρηση της βιωσιμότητάς του, θα βαρύνει το ελληνικό δημόσιο, το οποίο εγγυάται ότι η λειτουργεία του έργου, θα είναι αντάξια των προδιαγραφών σχεδιασμού και κατασκευής του.» Αντάξια λειτουργεία, είναι αυτό που ζήτησε ο δωρητής, ο κ. Θεοδωρίδης. Εσείς τι προβλέψατε στο 16ο άρθρο του νομοσχεδίου;

Ο Οργανισμός που φέρει την επωνυμία «Οδυσσέας - Οι Έλληνες και η θάλασσα Α.Ε.», θα λειτουργεί κατά τους κανόνες της ιδιωτικής οικονομίας και θα διέπετε από τον παρόντα νόμο, από το καταστατικό του και συμπληρωματικά από τη νομοθεσία περί Ανωνύμων Εταιρειών. Εσείς, όμως, βάλατε την πρόβλεψη, ότι μπορεί να κριθεί, ως φορέας της Γενικής Κυβέρνησης.

Μάλιστα το Γενικό Λογιστήριο του Κράτους, προβλέπει ρητά τη δαπάνη του Κρατικού Προϋπολογισμού και του Προϋπολογισμού λοιπών φορέων της Γενικής Κυβέρνησης για τη χρηματοδότηση του οργανισμού, κατά την περίοδο διαχείρισης του Πάρκου Ναυτικής Παράδοσης. Αυτό εμμέσως πλην σαφώς, προεξοφλεί, ότι τα ίδια έσοδα του φορέα, δεν θα επαρκούν για τη λειτουργία του και ότι οι δημοσιονομικές δαπάνες θα ξεπερνούν το 50% των λειτουργικών δαπανών του.

Κοιτάξτε να δείτε. Για μας, δεν είναι, ούτε καλή ούτε κακή η κρατική χρηματοδότηση, αλλά πρέπει να κατανοήσουμε, τι αναλαμβάνει η Κυβέρνηση. Και σας το λέω αυτό, γιατί επανειλημμένα πανηγύρισαν και η κυβέρνηση ΣΥΡΙΖΑ και η κυβέρνηση της Νέας Δημοκρατίας για το έργο του Κέντρου Πολιτισμού Σταύρος Νιάρχος, αλλά ο δωρητής αναγκάστηκε να δώσει -αν θυμάμαι καλά- παρατάσεις στη χρηματοδότηση λειτουργίας του, επειδή το δημόσιο, φάνηκε ανέτοιμο να αναλάβει τη λειτουργία του Κέντρου.

Λοιπόν, κύριοι της Κυβέρνησης και συνάδελφοι Βουλευτές, όταν υπογράφουμε ως πολιτεία την έκφραση «αντάξια λειτουργία», εύχομαι να εννοούμε, «πραγματικά αντάξια». Και τι άλλο ζήτησε ο δωρητής με το άρθρο 16 της Σύμβασης; Ότι το Διοικητικό Συμβούλιο θα διορίζεται με αξιοκρατικά κριτήρια. Αν ρωτούσαν εμένα, παρόλο που δεν είμαι νομικός, θα προσέθετα και με αδιάβλητες διαδικασίες.

Μια Κυβέρνηση, όμως, που έχει διορίσει, ακόμα και μετακλητούς διευθυντές σε δημόσιες υπηρεσίες, δεν ξέρω κατά πόσο θα τιμήσει την υπογραφή της στο πεδίο αυτό. Επαναλαμβάνω, ότι θέτω τα ζητήματα αυτά, καλοπροαίρετα. Το δημόσιο γίνεται αποδέκτης μιας γενναιόδωρης και πατριωτικής προσφοράς για ένα έργο, που κάποιοι ομολογουμένως, πίεσαν να γίνει για δεκαετίες. Η ελληνική πολιτεία δεν πρέπει να απογοητεύσει, ούτε τους μελλοντικούς χρήστες και ωφελούμενους του Ναυτικού Πάρκου, ούτε και να αποθαρρύνει άλλους μελλοντικούς δωρητές. Σας ευχαριστώ.

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής):** Σας ευχαριστούμε πολύ, κυρία Αντωνίου. Το λόγο έχει ο κ. Μυλωνάκης.

Στο σημείο αυτό γίνεται η Β΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Αναστασιάδης Σάββας, Ανδριανός Ιωάννης, Αραμπατζή Φωτεινή, Βαγιωνάς Γεώργιος, Βλάσης Κωνσταντίνος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Κέλλα Χρήστο, Κεφαλογιάννη ΄Όλγα, Κεφαλογιάννης Ιωάννης, Κοντογεώργος Κωνσταντίνος, Κουμουτσάκος Γεώργιος, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιβανός Σπυρίδων-Παναγιώτης (Σπήλιος), Λιούτας, Αθανάσιος, Μανωλάκος Νικόλαος, Μπακογιάννη Θεοδώρα (Ντόρα), Νικολακόπουλος Ανδρέας, Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Δούνια Παναγιώτα, Χατζηβασιλείου Αναστάσιος (Τάσος), Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Βίτσας Δημήτριος, Βούτσης Νικόλαος, Δρίτσας Θεόδωρος, Ζουράρης Κωνσταντίνος, Ηγουμενίδης Νικόλαος, Κατρούγκαλος Γεώργιος, Μουζάλας Ιωάννης, Μπουρνούς Ιωάννης, Ραγκούσης Ιωάννης, Τζάκρη Θεοδώρα, Τσίπρας Γεώργιος, Χαρίτου Δημήτριος (Τάκης), Αχμέτ Ιλχάν, Αντωνίου Τόνια, Λοβέρδος Ανδρέας, Φραγγίδης Γεώργιος, Κατσώτης Χρήστος, Παπαναστάσης Νικόλαος, Δελής Ιωάννης, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, Σακοράφα Σοφία και Μπογδάνος Κωνσταντίνος.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** Ευχαριστώ, κύριε Πρόεδρε. Μετά από τρεις συνεδριάσεις, κυρίες και κύριοι Βουλευτές, νομίζω, ότι οφείλουμε να κάνουμε μία πρόταση στον κύριο Υπουργό, ο οποίος γνωρίζει πολύ καλά πόσο τον εκτιμούμε. Κύριε Υπουργέ, πηγαίνετε στο Υπουργείο Άμυνας, πάρτε το νομοσχέδιο ξανασκεφτείτε το και ξαναφέρτε το με σοβαρότητα, με ότι προβλέπει η νομοθεσία. Ξέρετε, είναι πάρα πολύ ωραίο, το είπε και πολύ εύστοχα η κυρία Αντωνίου να ακούμε μεγάλα λόγια.

Πάρκο Ναυτικής Παράδοσης. Το Πάρκο Ναυτικής Παράδοσης κείται εκεί επί πολλά χρόνια. Θα περίμενε κάποιος, ότι με αυτό το νομοσχέδιο, θα αναλάμβανε πραγματικά το Ελληνικό Δημόσιο να κάνει κάτι για τον Έλληνα πολίτη. Όμως, αναλαμβάνει να φτιάξει μισοδουλειές, μισοκουφάρια και να κοροϊδέψει, για άλλη μια φορά την κοινωνία. Επειδή, ήμουν πολλά χρόνια στο Υπουργείο Άμυνας, μπορώ να ξέρω και για το βέλος το οποίο δεν θα έρθει ποτέ όσο θα ζουν ορισμένοι άνθρωποι στην Αθήνα και στη θέση του Φλοίσβου - ας ρωτάει ο κ. Δρίτσας ό τι θέλει, τα γνωρίζει καλά όλα - γιατί δεν έχει έρθει τόσα χρόνια και δεν μπήκε με τη σωστή σειρά να γίνει δημόσια διαβούλευση το νομοσχέδιο, να το γνωρίσουν αυτοί οι οποίοι έπρεπε να γνωρίζουν, για την ύπαρξη του νομοσχεδίου αυτού, διότι, ήρθε γρήγορα γρήγορα και εν κρυπτώ να περάσει όπως - όπως.

Ακούστε, για αυτά τα οποία μας είπε η κυρία Πρόεδρος του Ναυτικού Μουσείου στην προηγούμενη συνεδρίαση, ξέρετε τι σκέφτομαι κύριε Υπουργέ; Ότι, αν υπογράψουμε σαν Ελληνική Λύση για την κατασκευή αυτού του έργου, είναι σαν να θέλουμε να αυτοκτονήσει το Πολεμικό Ναυτικό. Το Πολεμικό Ναυτικό, θα αναλάβει όλες τις δουλειές διότι τα 35 εκατ. του δωρητή, ένας άνθρωπος σοβαρός, δεν το γνωρίζουμε προσωπικά, δεν έχουμε ακούσει τίποτα, για την περιουσία του κτλ., αλλά, προφανώς, για να μπορεί να δίνει τόσα χρήματα θα έχει αρκετά λεφτά ο άνθρωπος και καλώς τα έχει. Είναι ένας δωρητής, ένας φιλέλληνας, αλλά τα χρήματα τα οποία απαιτούνται για να γίνουν 12.000 και πλέον έργου, θα χρειαστούν περίπου 75 με 80 εκατ. σύμφωνα με τις σοβαρές προβλέψεις ανθρώπων, που γνωρίζουν.

Κατ’ αρχάς, να σας πω κάτι κύριε Υπουργέ, το είπε η κυρία Παλούμπη προχθές, για την οποία νομίζετε ότι είναι ένας άνθρωπος που ήρθε από το πουθενά; Εκτός αν πείτε ότι το κάνει επίτηδες. Κύριε Υπουργέ, με 4.000 το τετραγωνικό θα πάει. 50 εκατ., συν τα περιφερειακά έργα, συν αυτά τα οποία πρέπει να γίνουν, θα κοστίσουν πάνω από 70 εκατ. σας λέω. Είναι ένα φοβερό έργο, δεν θα έλεγε κανείς όχι για αυτό το έργο. Είδατε τι έγινε με το ίδρυμα «ΣΤΑΥΡΟΣ ΝΙΑΡΧΟΣ»; Έτσι ξεκίνησε και ο μεγάλος εφοπλιστής και το ίδρυμά του να φτιάξει ένα έργο, πολύ καλό έργο. Το Ελληνικό Δημόσιο όταν πήρε στα χέρια του και είδε την πραγματικότητα, πώς θα το συντηρήσεις αυτό το έργο, σήκωσε τα χέρια ψηλά και παρακάλεσε να την έχει ακόμα τη συντήρηση για μερικά χρόνια μέχρι να μπορέσει να κάνει τι;

Εμείς δεν θέλουμε να αυτοκτονήσει το Πολεμικό Ναυτικό! Το Πολεμικό Ναυτικό έχει τόσες ανάγκες, κύριε Υπουργέ, και προτεραιότητες και εσείς τους φορτώνετε έναν πολύ χώρο με όχι 3 εκατομμύρια έξοδα, αλλά με πάνω από 5 εκατομμύρια έξοδα το μήνα. Σκεφτείτε ότι η Εθνική Πινακοθήκη έχει 250.000 επισκέψεις και δυσκολεύεται να πληρώσει το ρεύμα της. Καταλαβαίνετε τι γίνεται και επειδή βλέπω εδώ δωρεές, από πού θα γίνουν οι δωρεές; Ξέρετε πολλούς εφοπλιστές να βάζουν το χέρι στην τσέπη κάθε λίγο και λιγάκι και να κάνουν μια δωρεά;

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας)** Πάρα πολλούς!

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ)**: Πάρα πολλούς; Να μας πείτε κι εμάς ποιοι είναι, να τους κάνουμε αγάλματα έξω από τη Βουλή! Ποιοι είναι αυτοί οι εφοπλιστές οι οποίοι κάθε λίγο και λιγάκι βάζουν το χέρι στην τσέπη, διότι πρέπει να γίνει ένα έργο. Άλλο έργο, άλλο θεωρία και άλλο πράξη, κύριε Υπουργέ!

Εγώ εκτιμώ την πρόθεσή σας, δεν είναι κακή η πρόθεση. Δεν είναι κακή η πρόθεση του πρώην Δημάρχου του Παλαιού Φαλήρου κ. Χατζηδάκη, καλή πρόθεση είναι. Δεν ήταν κακή η πρόθεση του πρώην Υφυπουργού Εθνικής Άμυνας του Στρατηγού Αλκιβιάδη Στεφανή. Καλή ήταν η πρόθεση να πείσει τον εφοπλιστή να δώσει 35 εκατομμύρια. Δεν φτάνουν ούτε για ζήτω! Κι εσείς, όπως είναι συντεταγμένος ο νόμος, έχετε βάλει το ελληνικό δημόσιο, όχι μόνο να πληρώνει συντήρηση, αλλά και την κατασκευή του έργου. Κουφάρι θα μείνει εάν δε βάλει το χέρι στην τσέπη ο ελληνικός λαός! Όλες οι δωρεές είναι καλές.

Εγώ αυτό το οποίο έχω να πω είναι το εξής. Η κατασκευή του έργου του κτιρίου, λέει, θα πραγματοποιηθεί, επίσης, ανέλεγκτα με ευθύνη του της ΑΜΚΕ και του Πολεμικού Ναυτικού. Σήμερα, δεν έχω τον κύριο Υπαρχηγό ο οποίος θα είναι υπεύθυνος, προφανώς, γι’ αυτό το έργο, αλλά αυτός θα φύγει του χρόνου και θα αναλάβει κάποιος άλλος και μετά από κάθε χρόνο θα αναλαμβάνει κάποιος άλλος και βλέπουμε ότι η «Κύκλωψ» θα έχει το έργο στα χέρια της για πολλά χρόνια. Όπως και στο Δ.Σ., όπου δεν υπάρχει εκπρόσωπος του Δήμου, δεν υπάρχει εκπρόσωπος του Ναυτικού Μουσείου. Αποκομμένο είναι το ένα από το άλλο;

Αυτό το Πάρκο Ναυτικής Παράδοσης θα μπορούσε να γίνει προφανώς ένας πολύ χώρος με συντελεστές χαμηλής δόμησης, όπως προβλέπονται, μέσα σε πλαίσια σοβαρά. Εδώ μιλάμε για ένα υπερ έργο. Ποιος θα το πληρώσει αυτό το έργο; Κανείς δε λέει ότι αυτό το έργο θα το πληρώσει πάλι το δημόσιο και ο ελληνικός λαός και, βέβαια, το Ναυτικό το οποίο θα έχει στην πλάτη του όλο αυτό.

Θα σας πω κάτι γιατί για την ΑΜΚΕ, κύριε Υπουργέ, γιατί δεν ξέρουμε τι γίνεται στη ζωή. Πολλές φορές λέμε για τις μη κυβερνητικές οργανώσεις. Εάν δείτε ποιοι είναι οι σκοποί της ΑΜΚΕ, δεν είναι η κατασκευή κτιρίων. Λέει «Η προστασία, διατήρηση και ανάδειξη της ιστορίας, της τέχνης και της τεχνολογίας, που σχετίζεται με τη φωτογραφία και την κινούμενη οπτική εικόνα. Η προστασία και προβολή της βιοποικιλότητας του νομού Δράμας. Η προστασία και ανάδειξη κτιρίων και εν γένει χώρων μορφωτικού, πολιτιστικού, ιστορικού και φυσικού ενδιαφέροντος στην περιοχή της Δράμας. Η στήριξη των αθλημάτων της σκοποβολής και της κολύμβησης, καθώς και της διάδοσής τους στη νεολαία. Η χορήγηση οικονομικών ενισχύσεων και βραβείων σχετικών με τους σκοπούς της εταιρείας». Ξαφνικά, στο άρθρο 6 βλέπουμε έναν προϋπολογισμό υλοποίησης του Πάρκου 35 εκατομμύρια κατά προσέγγιση! Ρωτήστε όποιους θέλετε κι εάν κάποιος σας πει ότι αυτό, όπως το βλέπουμε εδώ στη μακέτα, που είναι εξαιρετικό, θα κοστίζει λιγότερο από 50 έως 70 εκατομμύρια, ελάτε να μας πείτε ποιος θα δώσει τα υπόλοιπα! Γιατί εσείς, μετά από 3, 4, 5 χρόνια δεν θα είστε στο Υπουργείο, θα είστε κάποιος άλλος και ο άλλος θα λέει «Μα, ξέρετε, ο τότε Υπουργός ή Αναπληρωτής Υπουργός το έκανε αυτό και έβαλε την υπογραφή του κι εγώ τι να κάνω τώρα;». Έτσι έχουμε συνηθίσει να λέμε.

Ένα άλλο, στο οποίο δεν μας απάντησε ο εκπρόσωπος της ΑΜΚΕ της «Κύκλωψ». Πώς μία ΑΜΚΕ έξι ετών, μπορεί να αναλάβει ένα έργο 35 εκατομμυρίων και να τη δωρίσει στο ελληνικό δημόσιο; Σας φαίνεται αυτό λογικό; Ποια είναι τα έσοδα αυτής της ΑΜΚΕ; Ένας άνθρωπος, ένας εφοπλιστής, ο οποίος δίνει 35 εκατομμύρια και τίποτα άλλο και τελείωσε το παραμύθι!

**Αγαθοί οι σκοποί και πατριωτικοί οι σκοποί του. Το Ελληνικό Δημόσιο, έχει καλή πρόθεση. Δεν λέμε όχι. Όμως αυτός ο Οργανισμός ο οποίος στήνεται για να αναλάβει με ιδιωτικά κριτήρια πλέον αυτό το έργο, δεν έχει καμία σχέση με αυτό το οποίο η φιλοσοφία του έργου αυτού επιτάσσει.**

**Στο άρθρο 16, δεσμεύεται το Ελληνικό Δημόσιο πως η επιλογή των μελών του ΔΣ του Οργανισμού και η στελέχωσή τους θα βασίζεται σε αξιοκρατικά κριτήρια. Δεν ξέρω ποια είναι τα αξιοκρατικά αυτά κριτήρια και πως τα εννοεί ο καθένας. Επιφυλασσόμεθα για την απάντησή μας για την ψηφοφορία κύριε Πρόεδρε και αύριο στην Ολομέλεια θα τα πούμε.**

**Κύριε Υπουργέ, ένα άλλο θέλω να σας πω τώρα. Σήμερα ο κυβερνητικός εκπρόσωπος και σας το λέω σαν Υφυπουργό Εθνικής Άμυνας είπε ότι το επίδομα επικίνδυνης και ανθυγιεινής εργασίας αυξάνεται κατά 33 % και επεκτείνεται σε νέες ειδικότητες στο χώρο της υγείας και στο πυροσβεστικό σώμα και πολύ καλά κάνει.**

**Ερωτώ. Υπογράφουν, ο Υπουργός Υγείας και Πολιτικής Προστασίας. Το Υπουργείο Άμυνας έκανε κάτι για το νοσηλευτικό προσωπικό και τους γιατρούς των στρατιωτικών νοσοκομείων; Δεν λέω καθόλου, για το νέο μισθολόγιο. Σήμερα ο κυβερνητικός εκπρόσωπος εξήγγειλε μία παροχή. Η παροχή ήταν το επίδομα επικίνδυνης και ανθυγιεινής εργασίας το οποίο αφενός αυξάνεται και επεκτείνεται σε νέες ειδικότητες στο χώρο της υγείας και στο πυροσβεστικό σώμα. Τώρα που θα πάτε, ρωτήστε τον κύριο Υπουργό, αν γνώριζε ότι δύο Υπουργοί, του Υγείας και της Πολιτικής Προστασίας, έβαλαν την υπογραφή τους γι αυτό το νομοσχέδιο. Που είναι η μέριμνα για το στρατιωτικό προσωπικό το υγειονομικό των νοσοκομείων; Τόση απαξίωση για τους στρατιωτικούς; Τι έχετε πάθει εναντίον των στρατιωτικών; Δεν λέμε ότι δεν ήταν σωστό αυτό το οποίο έγινε, όμως γιατί να μένει έξω το στρατιωτικό προσωπικό. Λέτε και αυτοί είναι από άλλο πλανήτη. Αυτό θέλω να πω και να ξέρετε κάτι. Ο κ. Πρωθυπουργός στο νομοσχέδιο για τη μέριμνα του Υπουργείου Εθνικής Άμυνας εξήγγειλε τροπολογίες. Είπε θα τα δούμε τα θέματα τα οποία δεν λύσαμε σήμερα. Θα σας καλέσουμε λοιπόν να τα λύσουμε αύριο για να τελειώνουμε με αυτά τα ζητήματα. Ευχαριστώ πολύ κύριε Πρόεδρε, δηλώνουμε «επιφύλαξη».**

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής): Ευχαριστούμε πολύ τον κύριο Μυλωνάκη. Επιφυλάχθηκε για το ερώτημά σας να σας απαντήσει ο κύριος Υφυπουργός, μόλις ενημερωθεί. Τον λόγο έχει ο κ. Γρηγοριάδης.**

**ΚΛΕΩΝ ΓΡΗΓΟΡΙΑΔΗΣ (Ειδικός Αγορητής του ΜέΡΑ25): Σας ευχαριστώ κύριε Πρόεδρε, που μου δώσατε το λόγο και θα ξεκινήσω με το γνωστό σύνθημα τραγούδι της… να είναι καλά οι εφοπλιστές και τα ιδρύματά τους. Είναι φανερό ότι όπως έλεγε μια παλιά διαφήμιση για ένα ουίσκι «η μέρα φεύγει το τάδε έρχεται» αν θυμάστε, έτσι ακριβώς θα μπορούσε κανείς να πει ότι οι κυβερνήσεις φεύγουν και οι εφοπλιστές έρχονται να πάρουν σιγά σιγά τις θέσεις τους. Το μόνο που λείπει πια είναι να αρχίσουν και να νομοθετούν καθώς σχεδόν τα πάντα αντιμετωπίζονται όπως το corvid19 με δωρεές εφοπλιστών . Έτσι αντιμετωπίστηκε την προηγούμενη εβδομάδα, η ψυχική υγεία των νέων και των εφήβων με δωρεές εφοπλιστών. Να είναι καλά λοιπόν όταν φεύγουν οι κυβερνήσεις από τις συνταγματικές τους υποχρεώσεις- γιατί τώρα μιλάμε για ένα πάρκο αλλά εδώ έχετε φύγει εδώ και τέσσερα χρόνια από όλες τις συνταγματικές σας υποχρεώσεις -επαφίεστε σε εφοπλιστές και τα ιδρύματά τους. Και ξέρετε κάτι το ΜέΡΑ25 δεδομένων των συνθηκών δεν θα είχε πρόβλημα κιόλας με την ελεημοσύνη των εφοπλιστών και των ιδρυμάτων. Να είναι καλά, αλλά δυστυχώς η πείρα, μας έχει διδάξει, η πείρα αιώνων εννοώ από την εποχή του αρχι ευεργέτη εθνικού του «αείμνηστου» κ. Συγγρού, του μακαρίτη καλύτερα, ότι αυτοί οι εφοπλιστές ουδόλως σκοπό έχουν να μας ελεήσουν.**

Σκοπό έχουν, με ένα «τυράκι», με ένα μικρό γι’ αυτούς ποσό, το οποίο, όπως πολύ σωστά είπε ο συνάδελφος και σύντροφος Κατσώτης, από το ΚΚΕ, από την υπεραξία των εργατών τους, από την εκμετάλλευση, από την απανθρωπιά των εργατών τους, έχουν βγάλει το ποσό αυτό, να δημιουργούν κάθε φορά ένα χώρο, ένα διάστημα για να έχουν νέες τεράστιες προσόδους από τον κρατικό κορβανά. Τις περισσότερες φορές, το «τυράκι» αυτό βασίζεται σε δάνειο από τις πέντε συστημικές τράπεζες, οι οποίες είναι πτωχευμένες, εδώ και 15 χρόνια, απολύτως, πτωχευμένες και συνεχίζει ο δύσμοιρος ελληνικός λαός να τις αν κεφαλαιοποιεί, έχουμε φτάσει τα 77 δισεκατομμύρια, τα τελευταία 30 χρόνια, να τους έχουμε δώσει, για να δανείζουν τους εφοπλιστές και να μας δίνουν δώρο το «τυράκι», για να τσιμπάμε εμείς το «τυράκι» και μετά να βάζουν τα χέρια τους, τα χοντρά, μέσα στο παχύ μέλι.

Κοιτάξτε, δεν θα σας κουράσω, με κάλυψε σε πολύ μεγάλο βαθμό ο κ. Κατσώτης, να μην σας ξαναπώ τα ίδια, να μην σας ξαναπώ και αυτά που είπε ο κ. Μυλωνάκης, για το ποιοι είναι οι στόχοι στο καταστατικό της εταιρείας και πως βρέθηκε να κάνει στο φαληρικό δέλτα ένα Πολεμικό Μουσείο αντί να το κάνει κάπου στη βόρεια Ελλάδα ή αντί να κάνει κάτι που έχει σχέση με τους στόχους της, εν πάση περιπτώσει, θα σταθώ σε ένα, δυο πράγματα, για να μην τρώμε και χρόνο, αύριο θα έχουμε τον καιρό να τα συζητήσουμε όλα.

Το σχέδιο νόμου σας ξεκινάει και στο πρώτο άρθρο λέτε, ότι σκοπός είναι η διευθέτηση ιδιοκτησιακών, πολεοδομικών και οικονομικών ζητημάτων, προκειμένου να ιδρυθεί το Πάρκο Ναυτικής Παράδοσης, με την επωνυμία «Οδυσσέας και οι Έλληνες και η θάλασσα κ.λπ.». Άρα, λοιπόν, σκοπός, διευθέτηση ιδιοκτησιακών, πολεοδομικών και οικονομικών ζητημάτων.

Όσον αφορά τα οικονομικά ζητήματα, είδαμε πως τα διευθετήσατε, τα 35 εκατομμύρια δε φτάνουν για τίποτα, απ’ ό,τι προαναγγέλλεται. Είναι πεντακάθαρο, το είπε ο κ. Μυλωνάκης, το είπαν όλοι, κοινό μυαλό να έχεις, καταλαβαίνεις ότι και να ξέρεις τις τρέχουσες τιμές των υλικών που θα χρειαστούν και των ανθρώπων που θα εργαστούν, κάτω από 50 με τίποτα, μπορεί να πιάσει και τα 100. Είναι η κλασική μέθοδος αυτών των εθνικών ευεργετών να το φορτώνουν στην κυβέρνηση μετά.

Από τον Ωνάση ξεκινά αυτή η τάση που φόρτωσε την Ολυμπιακή, είχε πει την περίφημη φράση, δεν θα την πω εγώ, όπως την είπε αυτός ήταν πιο αθυρόστομος, θα την πω γιατί είμαστε στη Βουλή των Ελλήνων και τη σέβομαι, είχε πει ότι κοίταξε να δεις στον καλύτερό του συνεργάτη, αυτόν που αργότερα προέδρευσε μέχρι όσο ζούσε στο Ίδρυμα Ωνάση, η Ολυμπιακή είναι ένα μάτσο κόπρανα, αυτό είχε πει με άλλα λόγια, πιο λαϊκή, αλλά μην ανησυχείς, γιατί μόλις ξεχειλίσει από κόπρανα αυτό το βαρέλι θα το φορτώσουμε στην κυβέρνηση. Έτσι κι αλλιώς η κυβέρνηση του είχε χαρίσει αυτό που έκανε ο ίδιος ένα μάτσο κόπρανα. Τι του είχε χαρίσει; Μια Aegean, αυτό που χαρίζει πια στον κύριο Βασιλάκη, το μονοπώλιο του Βασιλάκη.

Τα οικονομικά, λοιπόν, ξέρουν πώς θα διευθετηθούν, τα βάλει τα 35 ο εφοπλιστής και τα υπόλοιπα 100 που θα χρειαστούν για τη λειτουργία και την αποπεράτωση, γιατί είναι η λειτουργία και ας λέτε εσείς για γεωθερμία, για «πράσινα άλογα». Εμείς ξέρουμε ότι θα πληρώνει ρεύμα, τελικά, στη ΔΕΗ και τελικά, εν πάση περιπτώσει, θα περάσετε τα 100 εκατομμύρια και θα τα χρεωθεί ο Έλληνας φορολογούμενος τα υπόλοιπα από τα 35 εκατομμύρια.

Ας δούμε τώρα πως διευθετεί το σχέδιο νόμου σας τα πολεοδομικά ζητήματα, αυτοί είναι και οι σκοποί του. Τα πολεοδομικά ζητήματα, λοιπόν, κυρίες και κύριοι συνάδελφοι, αγαπητοί πολίτες, που τυχόν μας ακούτε έξω από τη Βουλή μας, διευθετούνται με τον εξής τρόπο: 22 μέτρα ύψος κτιρίων στο φαληρικό δέλτα, σε ένα μέρος που είναι η προμετωπίδα της «Αττικής Ριβιέρας», 12.000 τετραγωνικά δόμηση, δηλαδή, υπερ αχανή εργοστασιακοί χώροι, θα έλεγε κανείς, ένα χάος και 400 τετραγωνικά, όχι ένα, διάφορα κτίρια μπορεί να είναι εντός αιγιαλού και παραλίας. Το διευθετήσατε θαυμάσια το ζήτημα, λοιπόν, των οικιστικών ζητημάτων. Τι; Πώς;

Κλείνοντας, το δρόμο στους πολίτες προς τη θάλασσα με πρόσχημα την ελεημοσύνη ενός ακόμη εφοπλιστή και μη μου απαντήσει κανείς, όπως έκανε την προηγούμενη φορά κύριος Χατζηδάκης, ότι στο τέλος - τέλος επιλέγουμε τη μόρφωση από τα μπάνια του λαού, γιατί αυτό είναι ένα ψευδεπίγραφο επιχείρημα. Ξέρετε, Ναύαρχε, πόσο σας εκτιμώ, μην το πάρετε προσωπικά, αλλά τίποτα δεν εμποδίζει το λαό να έχει πρόσβαση στη θάλασσα και ταυτοχρόνως, να πηγαίνει και σε κανένα μουσείο που δεν του κλείνει την πρόσβαση στη θάλασσα. Άρα, λοιπόν, το είδαμε πώς διευθετήθηκε το δεύτερο μέρος. Τώρα που εδρεύει αυτή η εταιρεία «Κύκλωψ Αστική μη Κερδοσκοπική Εταιρεία»;

Εδρεύει στη Δράμα, Ελληνικέ λαέ, κυρίες και κύριοι Βουλευτές ή όπου αλλού πάει μετά ή όπως λέμε στις διαφημίσεις, ό,τι ήθελε προκύψει. Και ξέρετε, θα μπορούσε να είναι αστείο. Δεν είναι αστείο, όμως, γιατί νομοθετείται και τίποτα δεν είναι αστείο, όταν νομοθετούμε. Τώρα, προς το παρόν εδρεύει στη Δράμα. Πού αλλού θα πάει μετά; Ένας Θεός το ξέρει. Εμείς σας έχουμε πει από την πρώτη συνεδρίαση της Επιτροπής, ότι θέλει να δεσμευτεί, ότι δεν θα πάει μέσα στην αυλή του Ιδρύματος Σταύρος Νιάρχος, που είναι και δίπλα, είναι εκεί και παραπέρα. Θέλουμε, λοιπόν, να δεσμευτεί κάποιος από την κυβέρνηση, ότι δεν πρόκειται να γίνει «μαγαζάκι» της οικογένειας Νιάρχου. Θέλουμε να δεσμευτεί και γι’ αυτό.

Επίσης, θέλω να απαντήσω και στον Υπουργό, που είπε την άλλη φορά, ότι λέγατε, λέγατε, λέγατε, ότι θα αποκλειστεί ο κόσμος, ας πούμε, από το Ίδρυμα Σταύρος Νιάρχος και να που είναι ελεύθερο στον ελληνικό λαό.

Αλήθεια, κύριε Υπουργέ; Έχετε πάει καθόλου; Ξέρετε ότι το Ίδρυμα «Σταύρος Νιάρχος» έχει ένα από τα καλύτερα εστιατόρια της πατρίδας μας. Ένα ρεστοράν που ίσως να είναι και το καλύτερο αυτή τη στιγμή στη χώρα μας. Το ξέρω αυτό γιατί είμαι λάτρης του gourmet φαγητού. Αλλά δεν έχω πάει ποτέ. Ξέρετε γιατί; Γιατί είναι πάνω από τις οικονομικές μου δυνατότητες. Ξέρετε πόσος είναι ο μισθός μου; Είναι 5.000 ευρώ γιατί είμαι Βουλευτής της Βουλής των Ελλήνων. Άρα, λοιπόν, ένας τρόπος να αποκλείεις τον ελληνικό λαό από κάτι που φτιάχνει ο κάθε Νιάρχος, Λάτσης, Βαρδινογιάννης και όλοι αυτοί, είναι οι τιμές των παρεχόμενων υπηρεσιών. Όταν είναι απλησίαστο ένα ρεστοράν για το 99,9% των πολιτών, τότε έχουν αποκλειστεί από αυτό το έργο. Αν είναι ελεύθεροι να πάνε; Ναι, αλλά δεν έχουν λεφτά να πληρώσουν.

Εν κατακλείδι, ήθελα να πω ότι το ΜέΡΑ25 για όλους αυτούς τους λόγους, για τους λόγους αυτής της εθνικής «κοροϊδίας», ότι δήθεν οι ελεήμονες εφοπλιστές θα υποκαταστήσουν το κράτος, που ήδη είναι απαράδεκτο. Είναι συνταγματικές. Προχθές δώσατε την ψυχική υγεία των νέων και των εφήβων στο «Σταύρος Νιάρχος» σε μία μη κυβερνητική οργάνωση που εδρεύει στη Νέα Υόρκη, η οποία θα έχει πρόσβαση σε όλα τα προσωπικά δεδομένα όλων των νηπίων, παιδιών και εφήβων που έχουν προβλήματα ψυχικής υγείας στην Ελλάδα. Σας βγάζει νόημα αυτό; Δεν είναι αυτό εμπορευματοποίηση του πιο ιερού και οσίου πράγματος; Της υγείας των ανθρώπων και μάλιστα των ανήλικων ανθρώπων; Χθες το κάνατε και δε μας απάντησε κανείς όταν είπαμε ότι ούτε καν οι Έλληνες εκπρόσωποι του Ιδρύματος θα έχουν κάποιον έλεγχο. Μόνο η αμερικανική μη κυβερνητική οργάνωση. Είμαστε μια αποικία. Είναι πεντακάθαρο αυτό.

Για να μην επαναλάβω όλα όσα είπε ο κ. Κατσώτης, σας λέω μόνο ότι τα ενστερνιζόμαστε πλήρως για όλους τους λόγους που ανέφερα. Για την καταστροφή του περιβάλλοντος, για την απαράδεκτη δόμηση σε παραλίες μας και σε αιγιαλό. Για οικήματα που θα κλείσουν την πρόσβαση στη θάλασσα σε όλη την υπόλοιπη πίσω πόλη. Γιατί είναι 20 μέτρα και ας λέτε εσείς ότι θα μείνουν στα 14. Όταν μία Σύμβαση προβλέπει 20, οι Έλληνες εφοπλιστές ξέρουν καλά να την φτάνουν στα 22. Μην ανησυχείτε καθόλου γι’ αυτό. Για λόγους κυρίως χρεών που θα μας αφήσει αυτό. Γιατί αυτή είναι η πάγια τακτική τους, να μας αφήνουν χρέη. Σας είπα για το Μέγαρο Μουσικής. Σας είπα για τον κ. Λάτση. Να μην τα ξαναπώ. Ο κύριος Λάτσης πήρε 6 δισεκατομμύρια από τις πέντε συστημικές τράπεζες, έβαλε και 700 εκατομμύρια δικά του, έχει κάνει και μια συμφωνία ότι πρώτα θα αποπληρώσει το δικό του τον κόπο και μετά θα συζητήσει για το αν θα ξεχρεώσει τις τράπεζες, δηλαδή εμάς. Έλεος πια!

Για όλους αυτούς τους λόγους, το ΜέΡΑ 25 θα καταψηφίσει με όλη τη δύναμη της ψυχής του όλα τα άρθρα του σχεδίου νόμου, την ιδέα του σχεδίου νόμου και σας ευχαριστώ πάρα πολύ για το χρόνο που μου δώσατε.

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής)**: Ευχαριστούμε πολύ.

Τον λόγο έχει ο κύριος Αμανατίδης.

**ΙΩΑΝΝΗΣ ΑΜΑΝΑΤΙΔΗΣ**: Ευχαριστώ πολύ κύριε Πρόεδρε. Συζητούμε ένα νομοσχέδιο του Υπουργείου Εθνικής Αμύνης και θα ήθελα στην τοποθέτησή μου, πέρα από αυτά που ειπώθηκαν από τον Εισηγητή μας τον κ. Δρίτσα, να θέσω δύο ζητήματα. Θα τα θέσω, κύριε Πρόεδρε, κύριε Υπουργέ, επειδή ακριβώς υπάρχει η αναγκαιότητα της ρύθμισης τους και έχουμε νομοσχέδιο του Εθνικής Αμύνης και άπτεται και θα καταλάβετε γιατί. Έχει ήδη τοποθετηθεί για το ζήτημα αυτό και ο κ. Δρίτσας στην προηγούμενη συνεδρίαση της Επιτροπής, ωστόσο θέλω να επισημάνω και να το τονίσω.

Πρέπει να γνωρίζετε και σας είναι γνωστό ότι επί 4,5 και πλέον χρόνια λειτουργεί στο Πολεμικό Μουσείο Θεσσαλονίκης η Έκθεση Τεκμηρίων για την Αντιδικτατορική Αντίσταση στη Θεσσαλονίκη, διότι δεν συμμορφώθηκε. Πρόκειται για μία Έκθεση - ντοκουμέντο σε ένα εμβληματικό τόπο μαρτυρίου, αφού στις εγκαταστάσεις του Πολεμικού Μουσείου, την περίοδο της Δικτατορίας, στεγαζόταν το ανακριτικό κολαστήριο της ΚΥΠ, όπου βασανίστηκαν δεκάδες αγωνιστές και αγωνίστριες της δημοκρατίας, αντίπαλοι της Χούντας. Η Έκθεση, λοιπόν, αυτή αποτελεί και φόρο τιμής για τους πολιτικούς κρατούμενους της Χούντας και δημιουργήθηκε από τον ΣΦΕΑ, Σύλλογο Φυλακισθέντων Εξορισθέντων Αντιστασιακών 1967 - 1974 και εγκαινιάστηκε βεβαίως από τον Πρόεδρο της Βουλής των Ελλήνων στις 5 Μαΐου του 2017. Να σημειώσω ότι ο συγκεκριμένος χώρος δημιουργήθηκε με έξοδα και του Συνδέσμου Φυλακισθέντων Εξορισθέντων, αλλά νομίζω και με 8.000 από την ίδια τη Βουλή. Αυτός ο χώρος μνήμης λειτουργεί και εκπαιδευτικά, σαν ένα μάθημα δημοκρατίας και ελευθερίας.

Ποιο είναι το πρόβλημα, κύριε Υπουργέ και κύριε Πρόεδρε; Ενώ στην περίπτωση της Αθήνας, εδώ στην Περιφέρεια Αττικής, το πρώην ανακριτικό κολαστήριο του ΕΑΤ-ΕΣΑ, εκεί παραχωρήθηκε η κυριότητα των κτιρίων στην Περιφέρεια και μετά στο Σύνδεσμο, ο όποιος το χρησιμοποιεί, εδώ τώρα, αυτή τη στιγμή, η έκθεση έχει αποφασιστεί η έξωση της. Στη 1 Μαρτίου θα πρέπει να φύγει γιατί η πράξη του Πολεμικού Μουσείου της 21ης Οκτωβρίου του 2021 τη χαρακτηρίζει, βεβαίως, ως χρησιδάνειο το οποίο πρέπει να λήξει. Πρόεδρος είναι ο κύριος Λιάσκος. Θεωρούμε, κύριε Υπουργέ και παρακαλώ τοποθετηθείτε, αν θέλετε, σήμερα στο κλείσιμο σας ή τουλάχιστον αύριο στη Βουλή και μπορείτε να φέρετε, νομίζω, μία νομοθετική ρύθμιση την οποία θα συμφωνήσουν και όλα τα κόμματα, ότι αυτός ο χώρος, τα 33 τετραγωνικά μέτρα είναι σε ένα σύνολο εκατοντάδων τετραγωνικών μέτρων, να χαρακτηρισθεί χώρος μνήμης και ιστορικής μνήμης της αντιδικτατορικής αντίστασης. Με αυτό νομίζω ότι τελειώνουμε και με ένα ζήτημα το οποίο και εν όψη, αν θέλετε, της αποφράδας ημέρα που σε δύο μήνες θα έχουμε την 21η Απριλίου δίνει και ένα μήνυμα και είναι αρμονική πραγματικά η συνύπαρξη αυτού του χώρου μνήμης με τις δραστηριότητες του Μουσείου και παρακαλώ για την τοποθέτησή σας και είναι άμεση η αναγκαιότητα, γιατί ακριβώς θα γίνει η έξωση, ουσιαστικά.

Το δεύτερο ζήτημα είναι το εξής. Κύριε Υπουργέ, γνωρίζω ότι την προηγούμενη εβδομάδα ψηφίστηκε άλλωστε το νομοσχέδιο που αφορούσε τη φροντίδα των στελεχών των Ενόπλων Δυνάμεων, των μελών κλπ.. Ωστόσο, κύριε Υπουργέ, επιτρέψτε μου να σας πω ότι υπάρχουν πάρα πολλές, συνεχίζουν να έρχονται πάρα πολλά υπομνήματα και με αυτό κλείνω, κύριε Πρόεδρε, ειδικά σε διατάξεις που αφορούν και πρόσφατα ήρθε πάλι στα χέρια μου υπόμνημα των αξιωματικό της ΑΣΣΥ της τάξης του ‘94 και του ’95, το οποίο αφορά τη βαθμολογική τους εξέταση. Ναι, μιλάω για τους υπαξιωματικούς του 94’-95. Δηλαδή με μία ρύθμιση που νομίζω πρέπει να την εξετάσετε, παρότι ψηφίστηκε τώρα το νομοσχέδιο. Δηλαδή στο άρθρο 37 να πάει ο χρόνος 31/12 έως το 2020. Νομίζω ότι είναι κάτι το οποίο δεν έχει ιδιαίτερο δημοσιονομικό κόστος. Ξέρω τις τοποθετήσεις του Υπουργού Εθνικής Άμυνας, ωστόσο οι αντιδράσεις συνεχίζονται και δικαιολογημένα συνεχίζονται και νομίζω ότι είναι μια ευκαιρία να κάνετε διόρθωση. Δεν είναι κακό να γίνονται διορθώσεις. Αυτά τα δύο ζητήματα ήθελα, κύριε Πρόεδρε και σας ευχαριστώ πάρα πολύ για το χρόνο και την προσοχή σας. Ευχαριστώ πολύ.

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής):** Ευχαριστούμε. Θέλω να σας ενημερώσω ότι από την πρώτη στιγμή ο κύριος Υφυπουργός έθεσε τον όρο όσο το δυνατόν πιο γρήγορα να διεκπεραιωθεί η όλη διαδικασία λόγω του κατεπείγοντος που αντιμετωπίζει ως εκ του αξιώματος και θα σας παρακαλέσω πολύ να κλείνουμε τη διαδικασία. Αύριο έχουμε την Ολομέλεια και μπορούν να ειπωθούν περισσότερα πράγματα. Το λόγο έχει ο κύριος Μυλωνάκης.

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής):** Ευχαριστούμε πολύ. Το λόγο έχει ο κύριος Υφυπουργός.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Κύριε Πρόεδρε, αξιότιμοι κύριοι Βουλευτές, οτιδήποτε αφορά στο σταδιοδρομικά θέματα και δη στο νομοσχέδιο, το οποίο πέρασε την προηγούμενη εβδομάδα, έχει τοποθετηθεί, νομίζω, και ο Υπουργός και σας επαναλαμβάνω κι εγώ ότι ήρθε να καλύψει κάποιες παθογένειες, κάποιες αρρυθμίες, κάποιες αδικίες. Είμαστε ικανοποιημένοι για αυτό το πρώτο βήμα. Όμως οτιδήποτε άλλο έχει προκύψει από αυτή τη συζήτηση και για άλλα θέματα τα οποία πραγματικά θεωρώ ότι θα έπρεπε να προχωρήσουν προς τη λύση τους σας έχω πει ότι είναι σε διαβούλευση ένα συνολικό νομοσχέδιο που αφορά τις Ένοπλες Δυνάμεις, το οποίο «κουμπώνει» μέσα στο ειδικό μισθολόγιο, που εξήγγειλε ο ίδιος ο Πρωθυπουργός, έτσι ώστε να σταματήσουμε αποσπασματικά, με τον ένα ή με τον άλλο τρόπο, να αντιμετωπίζει η Ελληνική Πολιτεία όλα τα ζητήματα που αφορούν τις Ένοπλες Δυνάμεις.

Τώρα, για το θέμα που έθεσε ο κ. Αμανατίδης έχω ζητήσει επίσημη ενημέρωση από το Πολεμικό Μουσείο και θεωρώ ότι μέσα στα επόμενα εικοσιτετράωρα, θα έχουμε μια εικόνα και προφανώς, να δώσουμε και τη λύση που χρειάζεται.

Ξέρετε με πολλή προσοχή και με σεβασμό απόλυτο, διότι όλοι γνωριζόμαστε. Ξέρετε ότι είμαι ένας άνθρωπος που αποφεύγω τις λεκτικές και άλλου είδους αντιπαραθέσεις, πόσο μάλλον σε μια μέρα που και εγώ θα μου επιτρέψετε να εκφράσω τη λύπη μου και τα θερμά συλλυπητήριά μου στην οικογένεια του Νεκτάριου Σαντοριναίου, αλλά και στην οικογένειά του την Κοινοβουλευτική.

Είχα την τιμή και την τύχη να συνεργαστώ μαζί του και ειδικά την περίοδο της πανδημίας, που μέσα από τη συνεργασία αυτή, μέσα από την κοινή ανησυχία για τα θέματα που αφορούνε τα νησιά, τη μεγάλη του αγάπη, την νησιωτικότητα, μπορώ να εκφράσω έτσι την πεποίθηση ότι ήταν ένας άνθρωπος που αγαπούσε πάρα πολύ, που είχε πάθος με όλα αυτά τα οποία πάλευε και πρέσβευε καθημερινά.

Η αλήθεια είναι ότι την τελευταία εβδομάδα και στις Επιτροπές μας, δυο εξαιρετικά στελέχη του Κοινοβουλίου έφυγαν από κοντά μας. Οι σκέψεις μας, είναι με τις οικογένειες τους και νομίζω ότι έχει μια αξία όλα όσα ο καθένας πρέσβευε, να προσπαθήσουμε μέσα σε ένα κλίμα συνεργασίας και συνεννόησης να μπορούμε να δίνουμε λύσεις και να προχωράμε.

Επανέρχομαι, λοιπόν, στο θέμα που αφορά το Πάρκο Ναυτικής Παράδοσης. Ειλικρινά σας μιλάω, είμαι πάρα πολύ στεναχωρημένος και θέλω να το καταθέσω στην Επιτροπή σας. Είμαι πάρα πολύ στεναχωρημένος, γιατί από ανθρώπους που κατά καιρούς έχουμε συνεργαστεί, έχουμε διαφωνήσει, έχουμε έρθει σε ευγενική πολιτισμένη αντιπαράθεση ακούω πράγματα τα οποία είναι εξωπραγματικά και από δυο ανθρώπους που εκτιμώ, γιατί το να διαφωνείς με τον άλλον δεν σημαίνει ότι δεν εκτιμάς, ακόμα και τον τρόπο που παλεύει γι’ αυτά τα οποία μπορεί να διαφωνήσεις εσύ, να τα εξασφαλίσει. Αλλά εδώ έχουν ακουστεί πράγματα τα οποία όχι μόνο με λυπούν, θα μου επιτρέψετε να πω με εξοργίζουν, «πρόχειρο το εγχείρημα, μισοδουλειές, ετοιμάζεται κάτι να ρίξετε 35 εκατομμύρια, να μείνει μισοκουφάρια και να κορόιδεψε την κοινωνία, εν κρύπτω δεν έχετε την παραμικρή σοβαρότητα, ασχολείστε με τη γεωθερμία και πράσινα άλογα κι άλλα πράσινα άλογα», και το λέει ο αγαπητός, ο εξαίρετος κατ’ εμέ καλός φίλος, ο Κλεών Γρηγοριάδης, που θεωρούσα, ότι το ΜέΡΑ25 έχει μια προωθημένη άποψη στα ζητήματα του περιβάλλοντος, των ενεργειακών αναβαθμίσεων. Κατά καιρούς παρακολουθώ έτσι και αν θέλετε και τον τρόπο που το εκφράζουν. γεωθερμία και άλλα «πράσινα άλογα» είχε γραφτεί στα πρακτικά.

Η γεωθερμία και οι ανανεώσιμες πηγές ενέργειας είναι «πράσινα άλογα»; Αντί να συνεννοηθούμε όλοι, να συμφωνήσουμε όλοι, ότι το μέλλον αυτής της χώρας αυτού του πλανήτη βασίζεται στο πώς πραγματικά θα εκπαιδεύσουμε τα παιδιά μας στις κοινωνίες μας σε μια άλλη λογική που αφορούν στο περιβάλλον, η γεωθερμία αποτελεί ένα από τα πολλά «πράσινα άλογα»;

Ξέρετε κάτι; Αντιλαμβάνομαι το να υπάρχει μια διαφορετική προσέγγιση στο ζήτημα που αφορά στις δωρεές, στους ανθρώπους που κάνουν τις δωρεές, να ξεκινάει από ιδεολογικές διαφορετικές αφετηρίες. Προσωπικά εγώ θεωρώ ότι είναι ιδεοληψίες όλα αυτά τα οποία χαρακτηρίζουν μια σειρά ζητημάτων, άλλα ξέρετε κάτι και από την άλλη ακούω πάλι από ανθρώπους που εκτιμώ ότι το έργο θα κοστίσει 70 εκατομμύρια.

Ασχολούμαι ένα χρόνο με το έργο. Ένα χρόνο. Μου ζητήθηκε να ασχοληθώ προσωπικά με το έργο και τον Υπουργό μου και από το γραφείο του Πρωθυπουργού και από όλους όσους εμπλέκονται μεταξύ των οποίων και το Ναυτικό. Τριάντα χρόνια γίνονται συζητήσεις, αναλύσεις, κόντρα διαβουλεύσεις για ένα έργο το οποίο σε ένα χρόνο τώρα και με τη δουλειά που είχε κάνει ο αγαπητός και σεβαστός, κατά τα άλλα προκάτοχός μου, πολύ γρήγορα, με πολύ δυσκολία, με πολύ κόπο και θα σας εξηγήσω τι εννοώ καταφέραμε να το φέρουμε ενόψει του Κοινοβουλίου, μπροστά στις Επιτροπές για να προχωρήσει και να υλοποιηθεί.

 Εβδομήντα εκατομμύρια ένα έργο; Ποιος είναι ο αναλυτής που λέει περί 70 εκατομμυρίων; Γιατί ούτε η κυρία Παλούμπη έχει πει κάτι τέτοιο, η Πρόεδρος, δεν έχει πει τίποτα ποτέ, δεν το έχω δει κάπου γραμμένο.

Και ξέρετε, το ξέρω πολύ καλά το έργο. Έχει μία δόμηση 12.000, ουσιαστικά οι φέροντες οργανισμοί, τα κτίρια είναι γύρω 7500 και 5.000 θα κοστίσει το κόστος; Στην Κηφισιά και στα βόρεια προάστια πουλάνε- όχι κόστος κατασκευής του ιδιώτη- πουλάνε 4000-4500. Αυτός έρχεται να το κατασκευάσει το έργο σε 7500 τετραγωνικά, με πόσο, θέλετε; Πόσο να είναι το κόστος; Δεν είναι υπερπολυτελές, είναι σύγχρονο. Λοιπόν, 12.500 είναι η κάλυψη. Είναι άλλο κτίζω κτίριο και άλλο οικοδομικό που αφορά το πεζοδρόμιο, δεν είναι οι ίδιες οι τιμές αυτές. Το ξέρετε και τα στέγαστρα είναι διαφορετικά. Πόσο μπορεί να κοστίσει, δηλαδή, αυτό το κτίριο; Και 3.000 είναι περίπου 23 εκατομμύρια και όλα τα συνοδά έργα που σωστά βάζετε που αφορούν στην κάλυψη φτάνουν τα 35 εκατομμύρια.

Και έρχεστε και ουσιαστικά παρουσιάζετε ότι θα μείνει στα κουφάρια και ότι κοροϊδεύουμε τον κόσμο. την ίδια ώρα που στο άρθρο 6, διαβάζετε το «κατά προσέγγιση τα 35 εκατομμύρια» και δεν διαβάζετε την από πάνω παράγραφο. Τι λέει η από πάνω παράγραφος; Γιατί δεν το λέτε; Γιατί δεν το λέτε; Εμένα με στεναχωρεί γιατί ο οποιοσδήποτε κακόπιστος θα έλεγε ότι λαϊκίζετέ και δεν θέλω να πιστεύω ότι συμβαίνει αυτό.   
«Η υλοποίηση του πάρκου θα χρηματοδοτηθεί αποκλειστικά από την «Κύκλωψ» κατά την ανέλεγκτη κρίση της» και συμπληρώνει «Δωρεές τρίτων κατά το στάδιο της υλοποίησης» περιγράφει τα πάντα.

Και στο τέλος, μπαίνει και μία παράγραφος η απόλυτη διαπραγμάτευση με τον δωρητή που λέει «αν για την υλοποίηση του πάρκου απαιτηθεί υπέρβαση του προϋπολογισμού όπως αυτός έχει οριστικοποιηθεί από την «ΚΥΚΛΩΨ», δηλαδή, αυτό που σας έχουμε παρουσιάσει- αυτό που σας έχουμε παρουσιάσει το έχει πληρώσει η «ΚΥΚΛΩΨ», τελείωσε- και λέει «εξαιτίας γεγονότων που ανήκουν στη σφαίρα επιρροής του Ελληνικού Δημοσίου» αν εμείς πάμε, δηλαδή, στην πορεία και θέσουμε άλλα ζητήματα πέρα από αυτά που εσείς θα κυρώσετε, που εσείς θα συμφωνήσετε, που το Ελληνικό Κοινοβούλιο θα πει «ναι προχωρήστε» τότε ναι, θα επιβαρυνθούμε. Αλλά την απόλυτη ευθύνη του κόστους την αναλαμβάνει επίσημα σε σύμβαση που κυρώνεται από το Κοινοβούλιο η «ΚΥΚΛΩΨ» και δει, ο δωρητής. Αναγκάζομαι να απαντήσω σε κάποια πράγματα τα οποία τα ακούω να έρχονται και να ξανάρχονται. Δεν υπάρχει θέμα κακού υπολογισμού και έχει γίνει και η μελέτη και όλα όσα προβλέπονται.

Σε κάποια σημεία που έχουν αναφερθεί ήθελα να αναφερθώ αύριο στην Ολομέλεια αλλά βλέπω ότι υπάρχει μια εμμονή και επιμονή σε αυτό. Λέει ότι δεν δόθηκε στο όλο ζήτημα η απαραίτητη δημοσιότητα. «Το όλο εγχείρημα έρχεται να πραγματώσει την πάγια εδώ και δεκαετίες»- εδώ και 30 χρόνια συζητάμε συζητιέται παντού το ίδιο ζήτημα- «την επί δεκαετίες βούληση του κράτους να αξιοποιήσει την επίμαχη έκταση, όπως προβλεπόταν στο προεδρικό διάταγμα 26/5/1993 για τη δημιουργία ενός Άλσους Ελληνικής Ναυτικής Παράδοσης από το ‘93. Σήμερα αξιοποιείται κοινωφελής βούληση του δωρητή για την επίτευξη των δημοσίων σκοπών του παραπάνω προεδρικού διατάγματος με ιδιωτικά κεφάλαια». «Των δημοσίων σκοπών». Υπήρξε πάντα η απόλυτη διαφάνεια πολύ πριν αλλά και μετά με όλους τους αρμόδιους φορείς προ της υπογραφής του μνημονίου συνεργασίας. Θα σας πω ότι μόνο για το ‘21 ζήτησα από τους συνεργάτες μου να το δουν αυτό και σχετικά με το πάρκο ναυτικής παράδοσης είχαμε 133 επίσημες δημοσιεύσεις και το ’22 υπήρχαν 221 δημοσιεύσεις: Αναφορές, ενημερώσεις. Όποια σημαντική εξέλιξη υπήρχε οι αρχικές προγραμματικές συμβάσεις ήταν όλες αναρτημένες στον διαδικτυακό τόπο του ΥΠΕΘΑ και εσείς λέτε ότι έρχεται την τελευταία στιγμή. Δεν ήρθε τη τελευταία στιγμή. Ποια τελευταία στιγμή; Τριάντα χρόνια συζητάμε το ίδιο πράγμα.

Έρχεται τη στιγμή που το έργο αυτό είναι ώριμο, έχουμε καταλήξει τι θέλουμε να κάνουμε, έχουμε εξασφαλίσει χρηματοδοτήσεις, tα τεχνικά χαρακτηριστικά, όλα τα δεδομένα και έρχεται στη Βουλή για να το επικυρώσει. Το σχέδιο υποβλήθηκε μετά από μακρά περίοδο συσκέψεων, εργασιών, διαβουλεύσεων όχι μόνο του Υπουργείου Άμυνας αλλά και όλων των συναρμόδιων φορέων. Δεκαπέντε, 15 Υπουργεία κλήθηκαν καθ’ όλη τη διάρκεια της διαβούλευσης εδώ και χρόνια να καταθέσουν απόψεις, διαφοροποιήσεις, ενδοιασμούς για να καταλήξουμε σε αυτό που έρχεται σήμερα εδώ. Δεν έγινε, λέει, διαβούλευση με φορείς. Υπήρξε έγκαιρη επικοινωνία και συνεργασία με όλους τους εμπλεκόμενους άμεσα κρατικούς και μη φορείς, αφήστε τα συναρμόδια υπουργεία, με το Δήμο Παλαιού Φαλήρου, με την ΕΤΑΔ, με το ΤΑΙΠΕΔ, με την Ένωση Ελλήνων Εφοπλιστών.

Σας θυμίζω ότι στο παρελθόν -και το γνωρίζετε- έγινε συνάντηση με όλα τα μέλη του Διοικητικού Συμβουλίου του προκάτοχου σχήματος του ΟΔΥΣΣΕΑ, μεταξύ των οποίων και το Ναυτικό Μουσείο Ελλάδας με την επωνυμία ΥΔΑΛΕΝΑΠ οργανισμός στον οποίον είχε ανατεθεί η διαχείριση της συγκεκριμένης έκτασης με σκοπό τη δημιουργία του άλσους που όμως παρέμεινε αδρανής. Απέναντι στην αδράνεια μιλάμε με όρους δημιουργίας., με όρους έργου, με όρους ανάγκης να προβάλλουμε πράγματα στα οποία όλοι συμφωνούμε. Το πάρκο φιλοδοξεί να γίνει -το ξαναλέω- ένα σύγχρονος, δια δραστικός, ανοικτός χώρος πολιτισμού, εκπαίδευσης και ψυχαγωγίας. Πρόσημο ξεκάθαρο για το ναυτικό ιστορικό ενδιαφέρον.

Θα έπρεπε η Επιτροπή Εξωτερικών να είχε ενημερωθεί για το Μνημόνιο Συνεργασίας του κ. Στεφανή και τη συμφωνία δωρεάς. Ένα μνημόνιο συνεργασίας αποτελεί μία έκφραση προθέσεων. Είστε εμπειρότατοι, το ξέρετε. Η σύμβαση αντιθέτως αποτελεί δέσμευση και όπως κατανοείτε η Σύμβαση υπεγράφη, αφού ελέγχθηκε από όλα τα συναρμόδια υπουργεία και υποβάλλεται στο Σώμα της Βουλής των Ελλήνων προς ψήφιση.

Η έδρα της ναυτιλιακής εταιρείας του δωρητή βρίσκεται στη Λιβερία. Ακούστηκε αυτό, εδώ, στην Επιτροπή. Σας ζητώ συγγνώμη αλλά το 80% της ναυτιλίας έχει ξένη σημαία. Δεν με χαλάει τίποτα αρκεί το δημόσιο να εξασφαλίζει τα πάντα. Δεν με χαλάει τίποτα. Δεν δαιμονοποιώ ούτε τους εφοπλιστές μας ούτε τίποτα. Να σας πω και κάτι, κύριε Δρίτσα ακούστε με λίγο, εσείς ξέρετε ότι οι Έλληνες εφοπλιστές ειδικά στα ζητήματα που αφορούν τις Ένοπλες Δυνάμεις, που αφορούν στην πατρίδα, έχουν σταθεί δίπλα στις Ένοπλες Δυνάμεις. Το ξέρετε. Δεν ξέρω γιατί δεν έχουν Ελληνική Σημαία και δεν είναι θέμα αρμοδιότητάς μου. Αν θέλετε να κάνουμε συζήτηση για την ελληνική ναυτιλία, δώστε μου χρόνο να ενημερωθώ να το κάνω.

Εντάξει;

Αλλά, αυτή τη στιγμή τα 80% της ναυτιλίας έχει ξένη σημαία. Δεν νομίζω ότι αναιρεί όμως όσο κι αν χαλάει εσάς ή οποιονδήποτε άλλον ούτε αφαιρεί τη φιλοπατρία των ανθρώπων αυτών. Νομίζω ότι αυτό αποδεικνύεται καθημερινά-το ξέρουμε- η στήριξη των Ελλήνων εφοπλιστών στην πατρίδα και αυτό δεν πρέπει να τους στερήσουμε και ούτε να το στερηθούμε. Η έδρα της ΚΥΚΛΩΨ είναι στη Δράμα και τα γραφεία της στον Πειραιά. Το ότι κάνει το έργο στο Παλαιό Φάληρο δεν έχει σχέση με την έδρα της, ούτε κανένα παράρτημα κανενός Νιάρχου, κανενός κυρίου Σεβαστού, κυρίου Λάτση, ούτε τίποτα. Έχουμε μέσα μία σύμβαση, η οποία έχει τόσες ασφαλιστικές δικλείδες που το ελληνικό δημόσιο από την ώρα που το έργο θα παραδοθεί ουσιαστικά καθορίζει και την εξέλιξη του ίδιου του έργου. Το ελληνικό δημόσιο συμμετέχει ενεργά. Συμμετέχουν δύο εκπρόσωποι που ορίζει το Υπουργείο Εθνικής Άμυνας, από τους οποίους ο ένας είναι και ο Πρόεδρος. Συμμετέχει το Υπουργείο Εμπορικής Ναυτιλίας όπου ex officio από ότι καταλαβαίνω είναι και ο Αντιπρόεδρος και συμμετέχει το Υπουργείο Οικονομικών. Το Υπουργείο Οικονομικών έχει αποδείξει ότι λειτουργεί με όρους ξεκάθαρους που αφορούν και το τελευταίο ευρώ. Επίσης, συμμετέχουν και δύο εκπρόσωποι της εταιρείας του δωρητή και επίσης νομίζω άλλος ένας ακόμη από την Ένωση Εφοπλιστών, αν δεν κάνω λάθος.

Δεν είναι μουσείο, το έχω πει, να το ξαναπώ να το καταλάβουμε όλοι, ότι περιέχει μουσειακή λειτουργικότητα ναι, αλλά μην το βλέπετε μονό θεματικά. Ένα Μουσείο εκπαιδεύει, ψυχαγωγεί. Η ΚΥΚΛΩΨ συνεστήθη το ’17, εμφανίζει ένα εξαιρετικά πολυσχιδές πολιτιστικό ιστορικό έργο τόσο στη Δράμα όσο και στην Αθήνα. Ο δωρητής είναι από τη Δράμα, θέλει να τιμά την πατρίδα του. Μένει εδώ, θέλει να τιμά και την πρωτεύουσα. Με την ίδια λογική οι Έλληνες του εξωτερικού και όλοι όσοι έχουν την έδρα τους εκτός δεν πρέπει να δωρίζουν ή να ανησυχούν για την υπόλοιπη Ελλάδα ή την Ελλάδα. Να σας πω και κάτι; Η δωρεά, η ευεργεσία δεν έχει σύνορα. Ας συμφωνήσουμε τουλάχιστον σε αυτό. Στα βασικά.

Η περίπτωση δωρεάς του πάρκου αποτελεί ένδειξη ευγνωμοσύνης του δωρητή προς τη θάλασσα, χάρη στην οποία δημιούργησε μια περιουσία. Σε αυτή την δωρίζει, στη θάλασσα της πατρίδας του, σε αυτή την επιστρέφει και με αυτή τη δωρεά προσπαθεί να συντηρήσει αυτήν, επιτρέψτε μου, τη μαγιά των ικανοτήτων των Ελλήνων εφοπλιστών των στελεχών του Πολεμικού Ναυτικού. Να σας πω και κάτι άλλο; Αντί να τα καταψηφίζουμε θα έπρεπε να ευχόμαστε τέτοια παραδείγματα να πολλαπλασιάζονται.

Επίσης, υπονοήθηκε ότι αποτελεί εταιρεία όχημα για την κατά παρέκκλιση δόμηση του Δέλτα του Παλαιού Φαλήρου. Οι ίδιοι που το επικαλούνται αυτό είναι οι ίδιοι που λένε ότι οι χρήσεις γης παραμένουν οι ίδιες, γιατί έχουν καθοριστεί εδώ και δεκαετίες. Οι όποιες ελάχιστες παρεκκλίσεις, διότι από αυτό που υπήρχε σε σχέση με το περίγραμμα η κατά παρέκκλιση εξηγούνται, κρίνονται ασφαλείς και σαφώς απαραίτητοι για το συγκεκριμένο έργο. Γι’ αυτό το νομοθετούμε, για να μην ανοίξουμε κανένα παραθυράκι για την ευρύτερη περιοχή. Διότι, ο πρώτος που δε το θέλει είναι ο δήμος Παλαιού Φαλήρου. Για αυτό είναι πλήρως χωροθετημένο, έχει περίγραμμα, έχει συγκεκριμένες συντεταγμένες, συγκεκριμένους συντελεστές. Ενισχύεται η ασφαλής ανέγερση χωρίς να προκαλείται καμία μα καμία περιβαλλοντική επίπτωση.

Δεν γίνεται αναφορά για το κτήριο, δεν γίνεται αναφορά στις απαιτήσεις του και σε σχέση με το Βέλος και κάποια άλλα θέματα που έχουν πει. Η σύμβαση δωρεάς αναφέρεται σε κύρια εκθέματα τα οποία ρητώς κατονομάζονται, χωρίς όμως να αποκλείεται η φιλοξενία άλλων εκθεμάτων, όπως αυτά αρμοδίως θα καθορίζονται από τα αρμόδια όργανα του δημοσίου που θα μετέχουν στη διοίκηση του οργανισμού και οι όροι δόμησης είναι πλήρως εναρμονισμένοι με τα εκθέματα αυτά γι’ αυτό και πλήρως αιτιολογημένη. Δεν υπάρχει καμία μελέτη σκοπιμότητας και βιωσιμότητας. Έχει εκπονηθεί μελέτη βιωσιμότητας. Αποτελεί πληροφοριακό υλικό, το οποίο μάλιστα συνοδεύει, αλλά δεν κυρώνεται προφανώς, με την παρούσα σύμβαση. Σας παρακαλώ δείτε το παράρτημα γ 7. Αν θέλετε να αμφισβητήσετε την μελέτη σκοπιμότητας μπορώ να το ακούσω, αλλά μην λέμε ότι δεν υπάρχει μελέτη σκοπιμότητας και βιωσιμότητας.

Ο λαός λέει δεν έχει πρόσβαση στη θάλασσα, κύριος σκοπός του πάρκου είναι το κέρδος. Κανένα κέρδος δεν είναι. Δεν το φτιάχνει κάποιος για να κερδίσει. Το φτιάχνει κάποιος και το παρέδωσε στο ελληνικό δημόσιο. Άρα, ο σκοπός του πάρκου είναι κοινωφελής και ο χώρος προορίζεται να είναι ανοικτός και δημόσιος. Προσβάσιμο από το κοινό, με εξαίρεση προφανώς τα μέτρα φύλαξης και προστασίας των πλωτών ιστορικών εκθεμάτων του Πολεμικού και του Εμπορικού Ναυτικού κατά τις βραδινές ώρες.

Λέτε, γιατί δεν έχει συμπεριληφθεί το Βέλος. Διότι, το Βέλος αυτή τη στιγμή βρίσκεται στην Θεσσαλονίκη, υπάρχουν μεγάλες αντιδράσεις στη λογική να φύγει από τη Θεσσαλονίκη, έχουμε ξεκαθαρίσει ότι πρέπει να επιστρέψει στο φυσικό του χώρο που είναι το πάρκο και είναι σαφέστατη η σύμβαση δωρεάς για όλα τα πλωτά μέσα που ανήκουν και θα παραμείνουν στην κυριότητα του Πολεμικού Ναυτικού ή του Υπουργείου Ναυτιλίας και Νησιωτικής Πολιτικής. Προφανώς και άλλα εκθέματα να μην έχουν συμπεριληφθεί, χωρίς αυτό να συνεπάγεται φυσικά τον αποκλεισμό τους.

Λέει, να εξεταστούν άλλοι τρόποι ανάπλασης της περιοχής. Το Πάρκο, σας θυμίζω και κλείνω με αυτό, πρόκειται να δημιουργηθεί σε έναν χώρο που είναι παραχωρημένος κατά χρήση για τρεις και πλέον δεκαετίες στο γενικό επιτελείο ναυτικού, για αυτόν ακριβώς το σκοπό. Συνεπώς, μετά από 30 χρόνια υλοποιούμε ένα όραμα δεκαετιών των κατοίκων και των ανθρώπων της ναυτιλίας, συμπεριλαμβάνονται δε σε όλα αυτά τα προεδρικά διατάγματα που έχουν κατά καιρούς εκδοθεί, ως πάρκο ναυτικής παράδοσης. Η δε δημιουργία του αποτελεί μία ανάπλαση, σημειακή προφανώς, της περιοχής και συζητάμε να εξεταστούν άλλοι τρόποι. Επί 30 χρόνια παλεύει το ελληνικό κράτος, το δημόσιο, η πολιτεία, να υλοποιήσει ένα έργο. Είμαστε όλοι εμείς, που κατά καιρούς κρίνουμε διακομματικά, διαχρονικά, την ανικανότητα, σε εισαγωγικά ή μη, του κράτους να προχωράει άμεσα και να υλοποιεί τα οράματα των πολιτών, της κάθε γειτονιάς, του κάθε δήμου. Σήμερα που φτάσαμε σε ένα σημείο μετά από 30 χρόνια, να υλοποιήσουμε ένα σημαντικό έργο που αφορά στη ναυτοσύνη, ερχόμαστε και λέμε να εξεταστούν και άλλοι τρόποι ανάπλασης.

Ξέρετε, εγώ αντιλαμβάνομαι τη δυσκολία της προσέγγισης των ζητημάτων που αφορούν στον ιδιωτικό τομέα, στην προσπάθεια να συμβάλει, στις δωρεές στους εφοπλιστές. Όλα αυτά, τα ακούω. Όμως ξέρετε, το πάρκο αυτό σε τρία χρόνια θα έχει ολοκληρωθεί και ανεξάρτητα, από το που θα είναι ο καθένας από εμάς, θυμηθείτε - και το λέω για να γραφτεί στα πρακτικά - να είμαστε όλοι υγιείς και όλοι να βρεθούμε εκεί και με πάρα πολύ χαρά θα ακούσω, το πόσο λάθος έχετε στην προσέγγισή σας σήμερα σ’ αυτήν εδώ την Επιτροπή. Σας ευχαριστώ.

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής)**: Ευχαριστούμε τον Υφυπουργό Εθνικής Άμυνας κ. Χαρδαλιά, ωστόσο το προεδρείο κάνει την εξής δήλωση. Σήμερα η διεθνής ναυτοσύνη είναι η γνήσια έκφραση της οποίας είναι οι εφοπλιστές μας, δέχθηκαν αμφισβητήσεις και άδικες επιθέσεις. Για λόγους ιστορικούς, ουσιαστικούς, αλλά και ευθυδικίας, το προεδρείο της Διαρκούς Επιτροπής Εθνικής Άμυνας και Εξωτερικών Υποθέσεων, τοποθετείται. Τα πλέον χρήσιμα ιδρύματα, αλλά και τα πλέον εμβληματικά έργα της χώρας, με παράδειγμα τα απεριόριστου αρχιτεκτονικού κάλλους στο κέντρο της Αθήνας, καθώς επίσης και στις γενέτειρες αυτών των δημιουργών, προέρχονται από δωρεές εφοπλιστών και μεγάλων ευεργετών του κράτους μας διαχρονικά. Ένας σημαιοφόρος αυτών, είναι ο Ευγένιος Ευγενίδης, από το Διδυμότειχο, από την πατρίδα μου. Είναι ο Αριστοτέλης Ωνάσης, από την ιστορική Σμύρνα της Ιωνίας και της αλησμόνητης πατρίδας. Είναι ο Σταύρος Νιάρχος από τη Βαμβακού Λακωνίας.

Ευχαριστούμε πολύ τους κυρίους ομιλητές και στο σημείο αυτό κλείνουμε τη διαδικασία.

Κυρίες και κύριοι συνάδελφοι, ολοκληρώθηκε η επεξεργασία και εξέταση του σχεδίου νόμου του Υπουργείου Εθνικής Άμυνας. Πριν προχωρήσουμε στην ψηφοφορία επί των άρθρων και επί του συνόλου, ανακεφαλαιώνουμε τις θέσεις των κομμάτων.

Ο Εισηγητής της Πλειοψηφίας, κ. Διονύσιος Χατζηδάκης, έχει ψηφίσει υπέρ.

Ο Εισηγητής της Μειοψηφίας, κ. Θεόδωρος Δρίτσας, δήλωσε, ότι δεν μετέχει της ψηφοφορίας.

Ο Ειδικός Αγορητής του Κινήματος Αλλαγής, κ. Βασίλειος Κεγκέρογλου, έχει ψηφίσει υπέρ.

Ο Ειδικός Αγορητής του Κομμουνιστικού Κόμματος Ελλάδας, κ. Χρήστος Κατσώτης, έχει ψηφίσει κατά.

Ο Ειδικός Αγορητής της Ελληνικής Λύσης, κ. Αντώνιος Μυλωνάκης, έχει δηλώσει επιφύλαξη.

Ο Ειδικός Αγορητής του ΜέΡΑ25, κ. Κλέων Γρηγοριάδης, έχει ψηφίσει κατά.

Όπως προκύπτει από τις τοποθετήσεις των Εισηγητών και των Ειδικών Αγορητών, το άρθρο πρώτο έως δέκατο τρίτο γίνονται δεκτά ως έχουν, κατά πλειοψηφία. Επίσης, γίνεται δεκτό και το ακροτελεύτιο άρθρο και το σχέδιο νόμου γίνεται δεκτό και στο σύνολό του.

Συνεπώς, το σχέδιο νόμου του Υπουργείου Εθνικής Άμυνας «Δημιουργία Πάρκου Ναυτικής Παράδοσης – Κύρωση σύμβασης δωρεάς μεταξύ της εταιρείας “Κύκλωψ Αστική μη Κερδοσκοπική Εταιρεία” και του Ελληνικού Δημοσίου» γίνεται δεκτό επί της αρχής, επί των άρθρων και στο σύνολό του, κατά πλειοψηφία και αύριο, σύμφωνα με το πρόγραμμα, εισάγεται για συζήτηση στην Ολομέλεια της Βουλής των Ελλήνων.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Αναστασιάδης Σάββας, Ανδριανός Ιωάννης, Αραμπατζή Φωτεινή, Βαγιωνάς Γεώργιος, Βλάσης Κωνσταντίνος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Κέλλα Χρήστο, Κεφαλογιάννη ΄Όλγα, Κεφαλογιάννης Ιωάννης, Κοντογεώργος Κωνσταντίνος, Κουμουτσάκος Γεώργιος, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιβανός Σπυρίδων-Παναγιώτης (Σπήλιος), Λιούτας, Αθανάσιος, Μανωλάκος Νικόλαος, Μπακογιάννη Θεοδώρα (Ντόρα), Νικολακόπουλος Ανδρέας, Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Δούνια Παναγιώτα, Χατζηβασιλείου Αναστάσιος (Τάσος), Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Βίτσας Δημήτριος, Βούτσης Νικόλαος, Δρίτσας Θεόδωρος, Ζουράρης Κωνσταντίνος, Ηγουμενίδης Νικόλαος, Κατρούγκαλος Γεώργιος, Μουζάλας Ιωάννης, Μπουρνούς Ιωάννης, Ραγκούσης Ιωάννης, Τζάκρη Θεοδώρα, Τσίπρας Γεώργιος, Χαρίτου Δημήτριος (Τάκης), Αχμέτ Ιλχάν, Αντωνίου Τόνια, Λοβέρδος Ανδρέας, Φραγγίδης Γεώργιος, Κατσώτης Χρήστος, Παπαναστάσης Νικόλαος, Δελής Ιωάννης, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, Σακοράφα Σοφία και Μπογδάνος Κωνσταντίνος.

Τέλος και περί ώρα 19.15΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΑΝΑΣΤΑΣΙΟΣ ΔΗΜΟΣΧΑΚΗΣ ΑΝΑΣΤΑΣΙΟΣ(ΤΑΣΟΣ) ΧΑΤΖΗΒΑΣΙΛΕΙΟΥ**